Permintaan daun ketum meningkat, polis Pendang tingkat pengawasan, seru masyarakat setempat salur maklumat

PENDANG, 26 Mac- Polis Daerah Pendang tidak akan berkompromi dan akan terus berusaha membanteras aktiviti penjualan dan penyeludupan daun ketum dari daerah itu ke kawasan lain termasuk ke negara jiran.  Ia terutama apabila pintu sempadan negara dibuka bermula 1 April ini berkemungkinan akan turut menyebabkan permintaan terhadap daun ketum meningkat.  Ketua Polis Daerah Pendang, DSP Arriz Sham Hamezah berkata, pihaknya telah mengenalpasti modus operandi dan taktik yang digunakan oleh penyeludup untuk membawa daun ketum yang diambil dari daerah itu ke kawasan lain.  Antara modus operandi yang sering digunakan ialah menggunakan kenderaan awam, lori, lori treler dan pacuan empat roda bagi mengaburi pihak berkuasa.  Sindiket berkenaan turut dikesan aktif pada waktu malam dan awal pagi.  "Pihak polis akan meningkatkan pemantauan dan kita akan kumpulkan segala risikan yang kita ada untuk pastikan bahawa aktiviti pengedaran daun ketum secara haram dibanteras sepenuhnya dan kita juga mengalu-alukan maklumat daripada masyarakat setempat untuk menyalurkan maklumat sekiranya mengetahui wujudnya aktiviti simpanan ataupun pengedaran ketum di dalam daerah Pendang bagi memastikan aktiviti yang menyalahi undang-undang ni dapat dibanteras sepenuhnya."Bercakap kepada pemberita di Ibu Pejabat Polis, IPD Daerah Pendang, DSP Arriz Sham berkata bagi tempoh tiga bulan pertama tahun ini, pihaknya telah merampas lebih dua tan metrik daun ketum bernilai kira-kira RM80,000. Selain dijual di sekitar Kedah dan beberapa negeri lain, daun ketum berkenaan turut cuba diseludup ke negara jiran.

(Ketua Polis Daerah Pendang, DSP Arriz Sham Hamezah)


Polis siasat video pergaduhan remaja semasa perlawanan bola sepak

SHAH ALAM, 25 Mac - Polis Shah Alam sedang menyiasat berkenaan satu video pergaduhan sekumpulan remaja ketika perlawanan bola sepak pada Selasa lepas, yang tular di media sosial. Ketua Polis Daerah Shah Alam ACP Baharudin Mat Taib berkata video tular berdurasi 32 saat di laman Facebook dimuat naik seorang pemilik akaun yang memaparkan pergaduhan antara remaja itu, kini disiasat di bawah Seksyen 233 Akta Komunikasi dan Multimedia 1998. “Siasatan awal mendapati kejadian berlaku pada 22 Mac, lebih kurang pukul 11 malam semasa berlangsung perlawanan akhir Liga Saujana Putra antara Bandar Putra 2 FC dan Copy Ori FC di Kompleks Akademi Bola Sepak Merah Kuning, U10 Bukit Cherakah,” katanya dalam satu kenyataan hari ini.

(Video pergaduhan antara remaja terbabit pada 22 Mac lalu/FOTO orang awam)

Menurut Baharudin mana-mana individu dinasihatkan untuk tidak membuat sebarang spekulasi berhubung video yang viral itu. - BERNAMA


Peniaga dipenjara 13 tahun sebabkan kematian kekasih ibu

SHAH ALAM, 25 Mac - Seorang peniaga yang sebelum ini menghadapi tuduhan membunuh kekasih ibunya dihukum penjara 13 tahun oleh Mahkamah Tinggi di sini hari ini selepas didapati bersalah menyebabkan kematian lelaki warga Pakistan itu.Hakim Datuk Abd Halim Aman menjatuhkan hukuman itu terhadap Mohamad Shah Izwan Mohamad Zaki, 27, selepas meminda pertuduhan membunuh kepada menyebabkan kematian tanpa niat terhadap mangsa, Muhammad Kashid.Mahkamah memerintahkan tertuduh menjalani hukuman tersebut di Penjara Kajang bermula dari tarikh tangkap, iaitu pada 28 Mac 2019.Hakim Abd Halim dalam penghakiman ringkasnya berkata berdasarkan keterangan menunjukkan bahawa tiada perancangan awal di pihak tertuduh untuk melakukan pergaduhan, apatah lagi melakukan pembunuhan.“Punca pergaduhan hingga membawa kepada kematian si mati bermula daripada bibit-bibit provokasi yang berjangkit sebelumnya. Peristiwa terjadi sebenarnya berpunca daripada perbuatan si mati sendiri yang tidak menghormati adat susila serta budaya ketimuran masyarakat di sini.“Dengan tidak terbendung perasaan amarah disertai dengan apa yang dilihat di hadapan matanya, telah membawa kepada insiden kes ini. Tidak dinafikan, apa yang dialami oleh tertuduh di ketika dan di saat itu, pasti akan melakukan sesuatu, demi maruah diri serta keluarganya serta demi keselamatan adik-adiknya,” katanya.

(Hakim Abd Halim dalam penghakimannya berkata, Mohamad Shah Izwan membunuh tanpa niat berdasarkan kepada keterangan saksi/FOTO BERNAMA)

Hakim Abd Halim berkata berdasarkan kepada keterangan yang telah disampaikan, tidak wajar untuk mengatakan yang pembunuhan itu adalah sesuatu yang dirancang dan tindak tanduknya jelas menunjukkan tertuduh tidak mempunyai mens rea (niat) untuk membunuh si mati.“Antaranya, tertuduh telah menghubungi pihak polis untuk memaklumkan kejadian tersebut, dia jugalah yang menunggu di bawah rumah ibunya menanti kehadiran pihak polis dan dia jugalah yang melambai-lambai memanggil polis semasa polis tiba,” katanya.“Berpandukan kepada situasi tersebut, tindakan tertuduh ini adalah terjumlah kepada membunuh tanpa niat yang boleh dihukum di bawah Seksyen 304(a) Kanun Keseksaan. Oleh itu berdasarkan keterangan, hanya kesalahan terhadap (membunuh tanpa niat) itu sahaja yang berjaya dibuktikan pihak pendakwaan terhadap tertuduh.“Lantas pertuduhan di bawah Seksyen 302 Kanun Keseksaan dipinda dan diperturunkan kepada suatu pertuduhan pindaan di bawah Seksyen 304(a) kanun sama,” katanya.Mengikut pertuduhan, tertuduh didakwa membunuh seorang lelaki warga Pakistan, Muhammad Kashid di rumahnya pada 28 Mac 2019 antara 4 pagi dan 5.15 pagi dan didakwa mengikut Seksyen 302 Kanun Keseksaan yang memperuntukkan hukuman mati.Seramai 20 saksi pendakwaan dan seorang saksi pembelaan iaitu tertuduh sendiri dipanggil sepanjang perbicaraan kes tersebut yang berlangsung pada 7 Dis 2020 hingga 15 Feb 2022.Pendakwaan dikendalikan Timbalan Pendakwa Raya Datin Zuraini Abdul Razak manakala Peguam Shah Rizal Abdul Manan mewakili tertuduh. - BERNAMA


Jenayah Scam: JSJK bekerjasama dengan BNM, SKMM

KUALA LUMPUR, 24 Mac- Jabatan Siasatan Jenayah Komersial (JSJK) Bukit Aman akan bekerjasama dengan Bank Negara Malaysia (BNM) dan Suruhanjaya Komunikasi dan Multimedia Malaysia (SKMM) bagi mengambil tindakan lebih pantas menangani jenayah penipuan dalam talian.Pengarah JSJK Bukit Aman, Datuk Mohd Kamarudin Md Din berkata, pihaknya optimis kerjasama melibatkan tiga agensi itu dapat mempercepat tindakan susulan. "Paling penting adalah kita mahu mengesan 'money trail' kerana proses sindiket itu mengeluarkan duit begitu pantas dari akaun mangsa ke akaun lain."Kita menjangka kedua-dua agensi itu akan bekerjasama sepenuhnya dengan Pusat Respon Penipuan JSJK. pada Jun ini," katanya pada sidang media, di siniMohd Kamarudin berkata, proses kerjasama serta mengeratkan lagi sistem sedia ada itu sedang berlangsung.Beliau berkata, Pusat Respon Penipuan ini adalah pusat panggilan yang ditubuhkan dengan matlamat untuk memberi kemudahan kepada masyarakat supaya berkomunikasi secara langsung dengan JSJK.

(Datuk Mohd Kamarudin Md Din berkata, pihaknya optimis kerjasama melibatkan tiga agensi, JSJK, BNM dan SKMM dapat mempercepat tindakan susulan)

"Berdasarkan perangkaan diperoleh, kes jenayah komersial mencatatkan peningkatan."Usaha pencegahan perlu dilaksanakan dengan lebih komprehensif bagi memastikan maklumat berkaitan jenayah komersial dapat disampaikan kepada masyarakat," katanya.Beliau berkata, penugasan panggilan pusat berkenaan sudah dimulakan pada 15 Februari tahun lalu serta beroperasi setiap hari dari 8 pagi hingga 10 malam.Menurutnya, sejak ia beroperasi pada hari pertama hingga kini, JSJK menerima 2,399 panggilan membabitkan penipuan secara dalam talian.Daripada jumlah itu, 1,530 panggilan atau 63.4 peratus membabitkan pertanyaan modus operandi jenayah Macau Scam, love scam, belian dalam talian, pinjaman tidak wujud, penipuan pelaburan dan 'ah long', manakala 869 panggilan pula berkaitan lain-lain pertanyaan.Dalam perkembangan berkaitan, katanya 1,430 pemanggil terdiri daripada individu yang menjadi mangsa, manakala selebihnya 969 pemanggil adalah individu yang tidak menjadi mangsa, dipercayai berjaya mengelak daripada menjadi mangsa jenayah komersial."Sebarang maklumat berkenaan sindiket penipuan, boleh hubungi Pusat Respon Penipuan JSJK dalam talian 03-26101559 atau 03-26101599," katanya.


Pendakwaan kemuka dua pertuduhan pindaan terhadap Syed Saddiq

KUALA LUMPUR, 24 Mac - Pihak pendakwaan hari ini mengemukakan dua pertuduhan pindaan berhubung kes pecah amanah RM1 juta dan menyalahgunakan wang RM120,000 milik Armada terhadap Ahli Parlimen Muar Syed Saddiq Syed Abdul Rahman.Dua pertuduhan tersebut dibacakan di hadapan Hakim Mahkamah Tinggi Mohamed Zaini Mazlan pada prosiding pengurusan kes hari ini dan Syed Saddiq, 29, mengaku tidak bersalah terhadap kedua-dua pertuduhan pindaan tersebut.Mengikut pertuduhan pindaan pertama, bekas Menteri Belia dan Sukan itu didakwa bersubahat dengan Penolong Bendahari Angkatan Bersatu Anak Muda (Armada), Parti Pribumi Bersatu Malaysia, Rafiq Hakim Razali yang mana lelaki itu diamanahkan dengan penguasaan ke atas dana Armada berjumlah RM1 juta, telah melakukan pecah amanah dengan curangnya menyalahgunakan dana itu.Kesalahan itu didakwa dilakukan di CIMB Bank Berhad di Menara CIMB KL Sentral, Jalan Sentral 2, di sini pada 6 Mac 2020, mengikut Seksyen 406 Kanun Keseksaan, yang memperuntukkan hukuman penjara maksimum 10 tahun dengan sebatan serta boleh dikenakan denda, jika sabit kesalahan.

Bagi pertuduhan pindaan kedua, Syed Saddiq didakwa dengan curangnya menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang tersebut.Syed Saddiq didakwa melakukan perbuatan itu di Malayan Banking Berhad, Jalan Pandan 3/6A, Taman Pandan Jaya di sini, antara 8 April 2018 hingga 21 April 2018, mengikut Seksyen 403 Kanun Keseksaan yang membawa hukuman penjara tidak kurang enam bulan dan tidak lebih lima tahun dengan sebatan dan boleh dikenakan denda, jika sabit kesalahan.Sebelum ini, beliau juga didakwa atas dua pertuduhan iaitu melibatkan diri dalam aktiviti pengubahan wang haram iaitu memindahkan wang masing-masing RM50,000 di dalam akaun Maybank Islamic Berhad miliknya ke dalam akaun Amanah Saham Bumiputera miliknya, yang merupakan hasil daripada aktiviti haram.Syed Saddiq didakwa melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 Jun dan 19 Jun 2018.Pertuduhan dikemukakan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 [Akta 613], yang boleh dihukum di bawah Seksyen 4(1) akta sama, dan sabit kesalahan memperuntukkan hukuman penjara maksimum 15 tahun dan denda tidak kurang daripada lima kali ganda jumlah atau hasil daripada aktiviti haram.Timbalan Pendakwa Raya Suruhanjaya Pencegahan Rasuah Malaysia (SPRM) Datuk Wan Shaharuddin Wan Ladin berkata tiada perubahan pada tarikh perbicaraan yang ditetapkan sebelum ini dan peguam Gobind Singh Deo yang mewakili Syed Saddiq tidak membantah perkara itu.Hakim Mohamed Zaini mengekalkan tarikh perbicaraan tersebut.Mahkamah sebelum ini menetapkan 22 hari bermula 7 hingga 10 Jun, 20-22 Jun, 27 dan 28 Jun serta 4-8 Julai, 13-15 Julai dan 18-22 Julai untuk perbicaraan kes. - BERNAMA


Hanya tiga bulan, kerugian akibat Macau Scam di Terengganu cecah RM1.5 juta

KUALA TERENGGANU, 24 Mac- Tiga kes penipuan 'Macau Scam' dilaporkan di Terengganu membabitkan kerugian hampir RM1.5 juta bagi tempoh tiga bulan pertama tahun ini.Ketua Polis Terengganu, Datuk Rohaimi Md Isa berkata, nilai kerugian yang dicatatkan itu amat tinggi berbanding RM2 juta yang dilaporkan sepanjang tahun lalu."Kes pertama melibatkan seorang guru yang kerugian RM736,000, kes kedua pula melibatkan pesara kerajaan dengan kerugian RM532,000 manakala kes ke tiga, mangsa kerugian RM200,000," katanya selepas mengadakan Kempen Pencegahan Jenayah Komersial sempena Hari Memperingati Polis ke-215 di Pasar Payang, di sini.Tambah beliau, modus operandi suspek ialah menyamar sebagai pegawai Lembaga Hasil Dalam Negeri (LHDN) atau pegawai penguat kuasa untuk memperdaya mangsa.Mengulas lanjut, semua Ketua Polis Daerah, perlu mempergiat kempen kesedaran jenayah seumpamanya untuk mengurangkan kes jenayah komersial di daerah masing-masing."Tahun ni saya mahu pastikan semua institut pengajian tinggi telah diberi ceramah, semua masjid di Terengganu telah selesai diberi penerangan dan semua kompleks beli belah diadakan kempen.Begitu juga jabatan-jabatan kerajaan setiap daerah telah kita mulakan ceramah dan kempen, kita tekankan mengenai jenayah komersial terutamanya 'Macau Scam', 'Love Scam' dan e-belian," katanya lagi.

Beliau turut menasihatkan orang ramai supaya tidak mudah terpedaya dan membuat semakan terlebih dahulu sekiranya menerima panggilan telefon daripada individu yang mengaku sebagai penguat kuasa, pegawai bank atau mana-mana agensi kerajaan.


Tiga pengarah syarikat kejuruteraan direman SPRM

PUTRAJAYA, 22 Mac - Lima individu termasuk dua bekas pengarah dan tiga pengarah syarikat kejuruteraan direman selama enam hari bagi membantu siasatan berhubung kes rasuah membabitkan projek pembinaan MRT bernilai lebih RM650 juta.Perintah reman sehingga 27 Mac depan itu dkeluarkan oleh Majistret Shah Wira Abdul Halim terhadap ketiga-tiga suspek termasuk seorang wanita berusia antara 43 hingga 52 tahun selepas pihak Suruhanjaya Pencegahan Rasuah Malaysia (SPRM) membuat permohonan tersebut di Mahkamah Majistret Putrajaya di sini hari ini.

Menurut sumber, dua lagi suspek lelaki berusia 54 dan 63 tahun yang merupakan bekas pengarah syarikat kejuruteraan tidak direman atas faktor kesihatan. Namun begitu, kedua-dua akan diperintah hadir ke Pejabat SPRM setiap hari bagi membantu siasatan.Dua bekas pengarah syarikat kejuruteraan tersebut termasuk seorang bergelar Datuk dipercayai menerima rasuah kira-kira RM27 juta daripada sebuah syarikat kejuruteraan lain sebagai balasan melantik syarikat terbabit sebagai perunding membabitkan projek berkenaan pada tahun 2017.Kesemua mereka ditahan di bawah Seksyen 16 ASPRM 2009.


APMM rampas 446 kilogram ganja di perairan Perlis

KUALA PERLIS, 22 Mac- Agensi Penguatkuasaan Maritim Malaysia (APMM), Zon Maritim Kuala Perlis merampas 446 kilogram dadah disyaki ganja bernilai RM2.23 juta di perairan Kuala Perlis.Timbalan Pengarah Operasi Maritim Negeri Kedah dan Perlis, Kapten Maritim Saliza Ahmad berkata, rampasan pertama dibuat di kedudukan 4.4 batu nautika, barat muara Kuala Perlis sekitar pukul 10.33 pagi manakala satu lagi rampasan pada jarak 2.2 batu nautika dari lokasi pertama pada pukul 11.15 pagi.Tambah beliau, bekalan ganja berkenaan dibawa masuk dari Thailand untuk pasaran negeri-negeri di utara semenanjung."Ketika kejadian, dua buah bot peronda APMM yang sedang melakukan rondaan Ops Aman di sekitar perairan Kuala Perlis mengesan plastik-plastik hitam terapung di permukaan air sekitar lokasi kejadian.Pihak APMM bertindak mengutip kesemua plastik hitam tersebut dan pemeriksaan lanjut menemui ketulan mampat ganja yang setiap satu seberat satu kilogram," katanya dalam sidang media di sini.

(Kapten Maritim Saliza Ahmad menunjukkan lokasi rampasan ganja)

Tambah beliau, ganja berkenaan boleh digunakan untuk 44,600 penagih dengan anggaran nilai setiap ketulan RM5,000.Kesemua rampasan dibawa ke Zon Maritim Kuala Perlis untuk tindakan lanjut.Kes disiasat di bawah Seksyen 39(B) Akta Dadah Berbahaya 1952.


Padah palsukan kad, lelaki dipenjara empat bulan serta denda RM16,000

KUALA LUMPUR, 22 Mac - Tindakan seorang lelaki yang memalsukan kad loyalty Petron Miles dan kad Touch ‘n Go membawa padah apabila dipenjara empat bulan dan didenda RM16,000 selepas mengaku bersalah di Mahkamah Majistret di sini hari ini.Tertuduh Cheng Chee Chong, 37, membuat pengakuan itu di hadapan Majistret S. Mageswari selepas dia mengaku bersalah atas dua pertuduhan pilihan yang dikenakan terhadapnya.Mahkamah memerintahkan hukuman penjara itu bermula tarikh tertuduh ditangkap pada 16 Mac lalu. Sekiranya tertuduh gagal membayar jumlah denda tersebut, dia boleh dipenjara selama 12 bulan dan tertuduh menjelaskannya.Mengikut pertuduhan pilihan pertama dan kedua, tertuduh didakwa telah memalsukan 5,200 keping kad Loyalty Petron Miles dan 1,400 keping kad Touch ‘n Go (Watson).Perbuatan tertuduh dilakukan dengan niat untuk menyebabkan kerugian kepada syarikat Petron dan syarikat Touch ‘n Go.Tertuduh melakukan kedua-dua kesalahan itu di sebuah unit kondominium di Jalan Jalil Perwira 2, Bukit Jalil di sini pukul 2 petang pada 16 Mac lalu.

Chee Chong didakwa mengikut Seksyen 463 Kanun Keseksaan dan boleh dihukum di bawah Seksyen 465 kanun sama yang memperuntukkan penjara maksimum dua tahun atau denda atau kedua-duanya sekali jika sabit kesalahan.Bagi pertuduhan pilihan pertama dan kedua, tertuduh dipenjara masing-masing selama empat bulan dan denda RM8,000.Bagaimanapun mahkamah memerintahkan hukuman penjara berkuat kuasa serentak manakala denda dikenakan berjumlah RM16,000.Terdahulu tertuduh yang tidak diwakili peguam memohon mahkamah mengenakan hukuman ringan atas alasan perlu menjaga ibu dan bapanya.Namun Timbalan Pendakwa Raya Hanis Anisha Jamilludin memohon mahkamah mengenakan hukuman penjara setimpal kerana perbuatan tertuduh telah menyebabkan kerugian besar kepada kedua-dua syarikat itu.Sebelum ini media melaporkan polis menahan tertuduh kerana dipercayai terbabit dalam kegiatan tambah nilai Touch ‘n Go dan kad mata ganjaran secara tidak sah ketika dalam serbuan di sebuah kondominium mewah pada 17 Mac lalu.Menurut Ketua Jabatan Siasatan Jenayah Komersial (JSJK) Kuala Lumpur, Asisten Komisioner Mohd. Mahidisham Ishak, hasil serbuan itu polis berjaya merampas satu komputer riba, lapan telefon bimbit, 1,400 kad TnGo, 5,200 kad mata ganjaran, 35 ikatan resit kad ganjaran, tiga buku cek dan satu pembaca data kad yang disyaki digunakan untuk menjalankan kegiatan tersebut.


Polis kenal pasti pemandu wira biru pukul penunggang basikal

(Tangkap layar video tular kereta Proton Wira berwarna biru yang pemandunya bertindak  berhenti dan memukul seorang penunggang basikal di persimpangn lampu isyarat)

IPOH, 22 Mac- Polis telah mengenal pasti seorang lelaki yang memberhentikan kereta lalu dipercayai bertindak memukul seorang penunggang basikal menggunakan batang besi di persimpangan lampu isyarat di Jalan Seri Manjung-Segari, Manjung menerusi video tular pada Isnin.Ketua Polis Daerah Manjung ACP Nor Omar Sappi berkata siasatan awal mendapati, suspek berusia lingkungan 30-an yang berasal dari Batu Gajah itu, telah meminjam kenderaan terbabit daripada rakannya yang merupakan seorang lelaki tempatan berusia 50-an, dan berasal dari Ayer Tawar, Manjung.“Menurut pemilik kenderaan itu, keretanya telah dipinjam oleh rakannya (suspek) pada 13 Mac dan telah memulangkannya.“Mangsa merupakan seorang lelaki dipercayai warganegara asing yang masih belum dikenal pasti, dan sehingga kini masih belum tampil untuk membuat laporan polis,” katanya dalam kenyataan di sini.Beliau berkata punca kejadian masih disiasat dan suspek akan diambil keterangan esok bagi membantu siasatan lanjut.

(Tangkap layar rakaman video pemandu kereta memukul seorang penunggang basikal (bulatan merah) di persimpangan lampu isyarat yang tular di media sosial)

Katanya pihak Ibu Pejabat Polis Daerah Manjung menyeru dan memohon kerjasama orang awam yang mempunyai sebarang maklumat berkaitan kejadian ini untuk menghubungi Bilik Gerakan di talian 05-6886222 atau mana-mana balai polis yang berhampiran bagi membantu siasatan polis.Terdahulu, tular rakaman video di laman media sosial memaparkan seorang lelaki yang menaiki kereta jenis Proton Wira berwarna biru, memukul seorang lelaki yang sedang menunggang basikal di persimpangan lampu isyarat berhampiran dengan AEON Mall Seri Manjung. -BERNAMA


Penghuni rumah anak yatim maut dipercayai dibelasah pelajar senior

KUANTAN, 22 Mac- Seorang penghuni di sebuah kompleks rumah anak yatim dan miskin di sini, maut dibelasah pelajar senior, pada malam Ahad  Ketua Polis Daerah Kuantan, Asisten Komisioner Wan Mohd Zahari Wan Busu berkata, angsa Muhammad Hafdan Qurbani Azhar, 11, yang merupakan murid Sekolah Kebangsaan Sungai Soi dipercayai disepak, dicekik dan dihempas ke lantai oleh suspek berusia 16 tahun sehingga tidak sedarkan diri dalam kejadian antara pukul 3.45 hingga 4.15 petang di surau kompleks itu."Kejadian dipercayai berpunca rasa tidak puas hati suspek terhadap mangsa yang didakwa mengambil wangnya berjumlah RM4," katanya.Beliau berkata, suspek juga dikatakan tidak berpuas hati dengan sikap mangsa yang tidak mengambil serius tegurannya.Katanya, tindakan suspek terbongkar selepas kejadian itu disaksikan tujuh penghuni asrama lain."Berdasarkan siasatan awal, kejadian berlaku ketika mangsa bersama tujuh rakan, termasuk suspek yang dilantik sebagai ketua ditugaskan untuk melakukan gotong-royong membersihkan surau."Ketika di surau itu, suspek dipercayai mencekik dan menghempas mangsa ke lantai sehingga mangsa tidak sedarkan diri," katanya dalam satu kenyataan semalam.

(Kejadian disedari penyelia asrama yang juga pengadu berusia 35 tahun selepas mangsa yang berada dalam keadaan tidak sedarkan diri dibawa tiga penghuni lain, termasuk suspek)

Beliau berkata mangsa disahkan meninggal dunia sejurus tiba di Hospital Tengku Ampuan Afzan (HTAA) untuk menerima rawatan.Terdahulu, kejadian disedari penyelia asrama yang juga pengadu berusia 35 tahun selepas mangsa yang berada dalam keadaan tidak sedarkan diri dibawa tiga penghuni lain, termasuk suspek."Pada waktu itu mangsa masih bernyawa dan pada awalnya disyaki diserang sawan, lalu pengadu bersama seorang lagi penyelia asrama segera membawanya ke HTAA untuk mendapatkan rawatan lanjut."Sejurus tiba di hospital, mangsa disahkan meninggal dunia oleh pegawai perubatan bertugas," katanya.Wan Mohd Zahari berkata, pengadu kemudiannya membuat laporan polis berhubung kejadian itu untuk tindakan lanjut.Beliau berkata, mayat mangsa dihantar ke Unit Forensik HTAA untuk proses bedah siasatWan Mohd Zahari berkata, susulan kejadian itu suspek ditahan reman selama tujuh hari hingga 27 Mac ini bagi membantu siasatan mengikut Seksyen 302 Kanun Keseksaan.


Polis serbu makmal dadah, dua lelaki diberkas

GEORGE TOWN, 21 Mac- Dua lelaki yang terlibat dengan kegiatan memproses dan mengedar dadah berjaya diberkas.  Kedua-dua mereka ditahan dalam serbuan berasingan di sekitar Seberang Perai Tengah .  Ketua Polis Pulau Pinang, Datuk Mohd Shuhaily Mohd Zain berkata, hasil serbuan pihaknya merampas pelbagai jenis dadah yang bernilai lebih 3 ratus 80 Ribu Ringgit.  Antaranya 42 bungkusan dadah heroin seberat 18,540 gram, ketulan dadah heroin seberat 745 gram, 895 gram bungkusan dadah syabu, 16,200 gram serbuk kafein, dan pelbagai peralatan memproses dadah termasuk serbuk kimia.  Turut disita lima buah kenderaan, barangan kemas serta wang dalam akaun bank.  "Ini membawa kepada serbuan kedua di kawasan Seberang Perai Tengah Pulau Pinang yang mana kita berjaya menangkap seorang lelaki tempatan yang dipercayai beliau adalah ketua sindiket."Jadi, hasil risakan mendapati aktiviti memproses dan mengedar dadah oleh sindiket ini telah bergiat sejak awal bln Julai tahun lepas utk pasaran tempatan," kata Mohd Shuhaily. Keseluruhan nilai rampasan dadah dan sitaan dianggarkan bernilai lebih RM650,000. Kedua-dua suspek yang berusia 30 dan 41 tahun itu mempunyai rekod jenayah lampau.  Kes disiasat mengikut Seksyen 39B Akta Dadah Berbahaya.  Sementara itu dalam kes berasingan, polis turut menahan seorang lelaki yang terlibat dengan kegiatan sama di daerah Timur Laut.  Lelaki berusia 32 tahun itu ditahan bersama pelbagai jenis dadah yang bernilai hampir RM114,000 dan menyita sebuah motosikal.  Kes disiasat di bawah Seksyen dan Akta sama.

(Ketua Polis Pulau Pinang, Datuk Mohd Shuhaily Mohd Zain)


PGA Batalion 5 Johor gagalkan cubaan seludup 8,088 karton rokok

MUAR, 21 Mac- Cubaan seorang lelaki menyeludup 8,088 karton rokok dan arak, serta 11 kotak arak bernilai RM1.8 juta digagalkan Pasukan Gerakan Am, PGA Batalion 5, Johor di Taman Sari Cempaka 7, Jalan Junid, Muar, 4 petang semalam. Pegawai Pemerintahnya, Superintendan Dimin Awang berkata, suspek, 39 tahun ditangkap ketika sedang menyusun kotak-kotak ke dalam sebuah kereta. Suspek dipercayai aktif menyeludup rokok dan arak di sekitar Muar sejak lebih setahun lalu, dan menjadikan rumah itu sebagai stor simpanan. Nilai rampasan keseluruhan termasuk kereta mewah digunakan suspek hampir RM2 juta. Pihaknya percaya, tangkapan itu berjaya memutuskan rantaian sindiket pengedaran rokok tidak bercukai di Muar. Kes disiasat mengikut Seksyen 135 (1), Akta kastam 1967.


Polis buka kertas siasatan, konvoi kereta mewah berhenti di lebuh raya

KULAI, 21 Mac- Polis membuka kertas siasatan, berhubung kejadian tular di media sosial semalam, memaparkan konvoi kereta mewah berhenti di pertengahan lebuh raya, menghalang lalu lintas di Kilometer 34, Lebuh Raya Utara Selatan Arah Selatan, Kulai.  Siasatan awal mendapati kejadian berlaku pada 18 Mac lalu, melibatkan pelanggaran sebuah kenderaan jenis trak pikap dan sebuah kereta mewah.Ketua Polis Daerah Kulai, Superintenden Tok Beng Yeow memaklumkan, pemandu trak pikap tersebut telah melanggar kereta berkenaan ketika cuba memotong secara zig zag, untuk memasuki lorong kiri.Susulan itu, konvoi berkenaan yang tidak berpuas hati, bertindak berhenti di tengah jalan raya dan berlaku perselisihan faham antara pemandu trak pikap dan kumpulan konvoi. Kes disiasat mengikut Seksyen 147 Kanun Keseksaan (Merusuh), serta Seksyen 42 (1) Akta Pengangkutan Jalan 1987.

(Ketua Polis Daerah Kulai, Superintenden Tok Beng Yeow)


Buli jalan raya, pemandu Hilux ditahan

BUKIT MERTAJAM, 21 Mac- Polis menahan seorang lelaki yang dipercayai memandu kenderaan pacuan empat roda Toyota Hilux secara berbahaya sehingga hampir menyebabkan kemalangan di Km138.7 Lebuhraya Utara Selatan arah utara, Jumaat lepas.Ketua Polis Daerah Seberang Perai Tengah (SPT) ACP Shafee Abd Samad berkata lelaki berusia 30 tahun itu ditahan pada 11.30 pagi semalam ketika hadir di Ibu Pejabat Polis Daerah SPT bagi membantu siasatan kejadian."Siasatan lanjut mengenai kes itu sedang dijalankan mengikut Seksyen 42(1) Akta Pengangkutan Jalan 1987," katanya dalam satu kenyataan.Semalam Shafee dilapor berkata berdasarkan rakaman video berdurasi satu minit 35 saat yang tular menerusi laman sosial, kenderaan pacuan empat roda bernombor pendaftaran PMX3338 tersebut telah melakukan buli jalan raya dengan menghimpit sebuah kenderaan yang tidak pasti nombor pendaftarannya sehingga hampir menyebabkan kemalangan.

(Ketua Polis Daerah Seberang Perai Tengah (SPT) ACP Shafee Abd Samad)


Maritim Kuala Kedah gagalkan cubaan menyeludup 2.2 tan daun ketum

KUALA KEDAH, 20 Mac - Cubaan menyeludup keluar kira-kira 2.2 tan daun ketum di perairan muara Kuala Kedah pada kedudukan 0.15 batu nautika muara Kuala Sala sekitar pukul 6 pagi tadi digagalkan Agensi Penguatkuasaan Maritim Malaysia (Maritim Malaysia) Zon Maritim Kuala Kedah. Rampasan tersebut dianggarkan bernilai RM396,000. Pengarah Zon Maritim Kuala Kedah, Komander Maritim Noor Azreyanti Ishak berkata, rampasan tersebut berikutan maklumat risikan berkaitan aktiviti pemunggahan mencurigakan di muara Kuala Sala.Sebuah bot ronda Maritim Malaysia yang sedang melakukan rondaan Op Aman di perairan Kuala Kedah diatur gerak bagi mengesan aktiviti berkenaan. Setiba di lokasi berkenaan, bot ronda Maritim Malaysia berjaya mengesan longgokan plastik hitam yang mencurigakan dalam keadaan berselerak di tepi muara.

(Antara longgokan plastik hitam mengandungi daun ketum yang berjaya dirampas Maritim Kuala Kedah)

"Pemeriksaan lanjut ke atas bungkusan plastik berkenaan menemukan daun hijau disyaki daun ketum berjumlah 220 bungkus dan dianggarkan seberat 2.2 tan yang dipercayai baru sahaja diletakkan di lokasi terbabit. "Kesemua daun ketum terbabit dipercayai cuba diseludup keluar ke negara jiran melalui jalan laut. Semua hasil rampasan daun ketum dibawa ke jeti Zon Maritim Kuala Kedah untuk tindakan lanjut," kata beliau.Tambah Noor Azreyanti, kes disiasat di bawah Seksyen 30(3) Akta Racun 1952 kerana penyalahgunaan ketum termasuk mengimport, menjual, memproses dan lain-lain berkaitan bahan tersebut.


Polis lumpuhkan aktiviti proses, jual ketum di Bentong

BENTONG, 19 Mac- Seorang lelaki tempatan berusia 24 tahun ditahan kerana disyaki memproses dan menjual air ketum untuk pasaran tempatan.Ketua Polis Daerah Bentong, Suprintenden Zaiham Mohd Kahar berkata, suspek dikesan melakukan aktiviti tersebut sejak Disember tahun lalu."Serbuan dilakukan pada pukul 2.45 petang, 17 Mac di dapur sebuah kedai, telah menemui dua buah tong ais berwarna oren yang berisi cecair berwarna hijau dipercayai air ketum.Suspek telah melakukan urusan pembelian daun ketum daripada seorang lagi suspek di Mentakab seminggu sekali dengan harga RM30 bagi 10 kilogram daun tersebut dan kini polis giat mengesan suspek yang berada di Mentakab itu," katanya.

(Air ketum yang dirampas polis dalam serbuan di Chegar Medang)

Tambah beliau, air ketum berkenaan dijual kepada kenalan terdekat dengan harga RM10 sebungkus.  Dalam operasi tersebut, polis berjaya merampas daun ketum seberat 46.5 kilogram bernilai RM2,325, 136.25 liter cecair dalam 109 bungkusan dianggarkan bernilai RM1,090 serta dua buah tong ais dan sebuah alat penimbang."Hasil saringan air kencing mendapati suspek negatif dan ditahan mulai 18 sehingga 21 Mac ini untuk siasatan lanjut," katanya lagi. Kes disiasat di bawah Seksyen 30 (3), Akta Racun 1952.Sabit kesalahan suspek bakal berdepan penjara maksimum empat tahun atau denda tidak melebihi RM10,000 atau kedua-duanya sekali.


Gara-gara maki polis kerana disaman, seorang lelaki ditahan

KUALA LUMPUR, 18 Mac- Seorang lelaki ditahan polis gara-gara mengeluarkan kata-kata kesat kepada anggota polis dan bertindak membuang kertas saman yang dikeluarkan kepadanya di hadapan sebuah stesen minyak di Kampung Kayu Ara, Damansara, pada Jumaat.Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, suspek yang bekerja sebagai penolong pengurus syarikat swasta itu ditahan anggota polis dari Unit Rondaan Bermotosikal (URB) IPD Petaling Jaya, kira-kira jam 10.40 pagi."Anggota polis bertugas telah menahan suspek yang menunggang motosikal dalam keadaan mencurigakan ketika kejadian.

(Ketua Polis Daerah Petaling Jaya, Asisten Komisioner Mohamad Fakhrudin Abdul Hamid/FOTO FAIL)

"Pemeriksaan dijalankan mendapati suspek tidak mempunyai lesen memandu kelas B2 dan anggota polis kemudiannya mengeluarkan saman ke atas suspek atas kesalahan tersebut." katanya dalam kenyataan pada Jumaat."Bagaimanapun lelaki terbabit bertindak membuang kertas saman selain meninggikan suara serta menjerit kepada anggota polis kerana tidak berpuas hati dengan tindakan saman tersebut," katanya.Katanya, lelaki berkenaan dinasihatkan supaya bertenang namun tidak dipedulikan, sebaliknya mengeluarkan kata-kata kesat walaupun polis bertugas cuba menenangkan suspek.


Minta rasuah, bekas majistret didenda RM1.05 juta dan penjara 58 tahun

KUANTAN, 18 Mac- Seorang bekas majistret dijatuhkan hukuman penjara 58 tahun dan denda RM1.05 juta oleh Mahkamah Sesyen Kuantan, hari ini, atas enam pertuduhan meminta dan menerima rasuah daripada seorang peniaga, tiga tahun lalu.  Hakim, Datuk Ahmad Zamzami Mohd Zain membuat keputusan itu selepas mendapati, tertuduh Mohamad Amin Shahul Hamid, 38 tahun, bersalah bagi kesemua pertuduhan yang disabitkan.  Bagi kes ini, pihak pembelaan juga didapati gagal menimbulkan keraguan munasabah terhadap semua pertuduhan yang dikemukakan pihak pendakwaan.  Bagaimanapun, mahkamah membenarkan bekas majistret yang pernah berkhidmat di Raub dan Lipis itu, menjalani semua hukuman penjara secara serentak iaitu 12 tahun bermula tarikh sabitan.  Namun, tertuduh turut berdepan hukuman penjara tambahan selama 72 bulan sekiranya gagal membayar denda yang telah ditetapkan mahkamah.  Mohamad Amin didakwa meminta suapan berjumlah RM100,000 dan menerima suapan bernilai RM110,000 daripada Hassan Basri Ahmad Sutan Modo di sekitar Lipis dan Raub, antara 5 Julai hingga 22 Oktober 2019.  Suapan itu didakwa sebagai dorongan untuk tertuduh tidak menjatuhkan hukuman penjara terhadap Hassan Basri sebaliknya hanya mengenakan denda bagi tuduhan memiliki rokok seludup.  Dia bersalah mengikut Seksyen 16(a)(B) dan Seksyen 17(a) Akta Suruhanjaya Pencegahan Rasuah Malaysia (SPRM) 2009 serta boleh dihukum mengikut Seksyen 24 akta sama.  Pendakwaan dilakukan Timbalan Pendakwa Raya SPRM, Datuk Wan Shaharuddin Wan Ladin, manakala tertuduh diwakili peguam, S Meheraj.  Mahkamah dalam pada itu membenarkan tertuduh diikat jamin dengan tambahan RM25,000 bagi menangguhkan semua hukuman itu selepas pihak pembelaan mengemukakan permohonan untuk menfailkan keputusan berkenaan ke Mahkamah Rayuan.

(Bekas majistret, Mohamad Amin Shahul Hamid, 41, dijatuhi hukuman penjara berjumlah 58 tahun dan denda RM1.05 juta oleh Mahkamah Sesyen, selepas didapati bersalah atas enam pertuduhan meminta dan menerima suapan daripada seorang peniaga, kira-kira dua tahun lepas)


Seludup rokok dan mercun: lelaki ditahan, rokok dan mercun bernilai RM151,340 dirampas

GEORGETOWN, 18 Mac- Seorang peniaga kedai runcit ditahan kerana disyaki terlibat dalam aktiviti pengedaran mercun dan rokok tidak bercukai. Turut dirampas,  102,100 batang rokok tidak bercukai dan 180 kotak mercun pelbagai jenis bernilai keseluruhan RM151,345.Suspek ditahan di sebuah rumah di Kampung Pantai Besar, Batu Kurau, Perak oleh sepasukan Unit Risikan Marin Pulau Pinang dalam Op Kontraband yang diadakan antara jam 6 hingga 7 petang, Rabu lalu.Menurut Komander Pasukan Polis Marin Wilayah Satu Pulau Pinang, ACP Shamsol Kassim, lelaki tersebut ditahan di sebuah rumah yang kemudiannya membawa penemuan 77,450 batang rokok tidak bercukai."Hasil soal siasat, suspek membawa kami ke lokasi kedua iaitu sebuah rumah yang terletak berhampiran. Di situ, kami menjumpai 24,650 batang rokok tidak bercukai selain 180 kotak mercun pelbagai jenis bernilai RM5,866. Jumlah keseluruhan rokok tanpa cukai dan mercun tersebut adalah RM151,345. Kesemua dirampas untuk tindakan lanjut," katanya.Tambah Shamsol, rokok dan mercun tersebut dipercayai untuk edaran ke kedai-kedai runcit berdekatan.

(Komander Pasukan Polis Marin Wilayah Satu Pulau Pinang, ACP Shamsol Kassim)

Hasil siasatan, suspek berusia 50 tahun yang ditahan tidak mempunyai sebarang rekod jenayah lampau. Suspek kemudiannya dibawa ke Ibu Pejabat Daerah (IPD) Kerian untuk tindakan lanjut. Kes disiasat di bawah Seksyen 135 (1) (d) Akta Kastam 1967 dan Seksyen 8 Akta Bahan Letupan 1957.


86 individu diheret ke mahkamah kerana laporan palsu

PETALING JAYA, 18 Mac - 86 individu dihadapkan ke mahkamah sejak tahun lalu kerana didakwa membuat laporan palsu atas pelbagai kegiatan jenayah di sekitar daerah di sini.Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, laporan berkenaan melibatkan kes samun, rogol, cabul, ragut, pemerasan jenayah dan ugutan jenayah.Menurut beliau, kesemua pertuduhan membabitkan pesalah berusia antara 15 hingga 57 tahun yang dituduh mengikut Seksyen 182 Kanun Keseksaan.“Sebanyak 66 kes sudah selesai dengan sabitan dan dihukum denda minimum RM500 sehingga RM2,500, manakala 20 kes masih dalam perbicaraan,” katanya menerusi kenyataan media.

(Ketua Polis Daerah Petaling Jaya, Asisten Komisioner Mohamad Fakhrudin Abdul Hamid/FOTO gambar fail)

Mohamad Fakhrudin menegaskan, pihaknya tidak akan berkompromi dengan mana-mana individu yang membuat laporan palsu mengenai kejadian jenayah di daerah ini."Oleh itu, saya mengingatkan kepada masyarakat supaya tidak sewenang-wenangnya membuat laporan polis palsu demi kepentingan peribadi," katanya.


Sebar berita palsu vaksin, polis kesan wanita gagal hadir ke mahkamah

IPOH, 18 Mac- Polis sedang mengesan seorang wanita yang dikenali sebagai Liyana Razali kerana gagal hadir ke mahkamah bagi menghadapi pertuduhan susulan mengeluarkan kenyataan tidak benar berkaitan vaksin COVID-19 pada September tahun lepas.Ketua Polis Perak, Datuk Mior Faridalathrash Wahid berkata, suspek yang beralamat terakhir di Taman Sri Andalas, Klang, Selangor itu gagal hadir ke mahkamah pada 21 Januari dan tarikh baharu yang ditetapkan pada 10 Februari lepas untuk didakwa di bawah Seksyen 505(b) Kanun Keseksaan kerana menyebabkan ketakutan atau kegentaran awam."Pihak polis telah menjalankan siasatan berkaitan kenyataan yang dikeluarkannya bahawa dua orang murid telah meninggal dunia akibat suntikan vaksin COVID-19 pada 28 September tahun lalu dan siasatan lengkap mendapati ia tidak benar."Kertas siasatan telah dirujuk ke Pejabat Timbalan Pendakwa Raya Putrajaya dan arahan telah dikeluarkan supaya penama ini dituduh, namun masih gagal hadir ke mahkamah pada kedua-dua tarikh itu."Satu waran tangkap telah dikeluarkan oleh pihak mahkamah kepada penama. Pihak polis telah membuat pelbagai usaha untuk mengesannya untuk hadir ke mahkamah namun gagal dijumpai dan dihubungi," katanya dalam kenyataan di sini malam tadi.

Justeru, katanya pihak polis amat mengalu-alukan sebarang maklumat daripada orang awam untuk mengesan wanita itu bagi tindakan selanjutnya.Orang ramai yang mempunyai maklumat boleh menghubungi Ketua Bahagian Siasatan Jenayah Daerah Ipoh, DSP Mohd Zulkefly Mohd Mukhtar di talian 012-4336999.Pada 29 September lepas, polis Perak menerima dua laporan berkaitan dakwaan kematian dua pelajar dari Sekolah Menengah Kebangsaan (SMK) Tasek Damai kononnya disebabkan suntikan vaksin COVID-19.Rakaman video menunjukkan seorang wanita mendakwa empat pelajar termasuk dua pelajar SMK Tasek Damai meninggal dunia selepas divaksinasi tular menerusi media sosial sejak 28 September.Hasil siasatan awal pihak polis mendapati pelajar perempuan tingkatan lima sekolah itu meninggal dunia pada 18 Ogos lepas di Hospital Raja Permaisuri Bainun (HRPB) akibat masalah kesihatan iaitu kencing manis dan positif COVID-19.Seorang lagi pelajar lelaki tingkatan lima sekolah berkenaan pula meninggal dunia pada 17 September lepas di hospital sama akibat penyakit jantung berlubang.Kedua-dua pelajar itu belum menerima suntikan vaksin COVID-19 dan kematian mereka disahkan sebelum Program Imunisasi COVID-19 Kebangsaan Remaja di Perak yang bermula pada 20 September lepas.


Maritim Kuala Kedah rampas 24 set bubu naga

KUALA KEDAH, 17 Mac- Set bubu naga dipasang menggunakan Sistem Penentududukan Global atau Global Positioning System (GPS) berbanding pengunaan penandaan pancang.  Itu taktik terbaru oleh pemilik bubu naga di peraiaran Kedah bagi mengelak peralatan tangkapan ikan itu dikesan dan dirampas oleh pihak penguat kuasa.  Pengarah Zon Maritim Kuala Kedah, Komander Maritim Noor Azreyanti Ishak berkata, taktik itu dikesan hasil Op Aman di kedudukan 1.1 batu nautika perairan Tanjung Jaga, Yan petang semalam.  Katanya menerusi kenyataan Agensi Penguatkuasaan Maritim Malaysia (Maritim Malaysia) Zon Maritim Kuala Kedah merampas 24 set bubu kambang atau bubu naga dalam operasi itu hasil aduan yang diterima.  Kesemua bubu naga tersebut dirampas dan dibawa ke Jeti Zon Maritim Kuala Kedah untuk disiasat mengikut Seksyen 11(3)(c) Akta Perikanan 1985.  Anggaran kesemua bubu naga yang dirampas bernilai lebih kurang RM2,800. Katanya penggunaan bubu naga itu bagi meraih hasil tangkapan lumayan namun boleh merosakkan ekosistem marin serta menjejaskan sumber pendapatan nelayan tradisional atau pesisir pantai.  Sebarang aduan mengenai sebarang aktiviti jenayah atau kecemasan di laut boleh disalurkan melalui talian kecemasan 24 jam MERS 999 atau Pusat Operasi Maritim Malaysia Zon Maritim Kuala Kedah di talian 04-7310579.

(24 set bubu kambang atau bubu naga yang dirampas Maritim Malaysia Zon Kuala Kedah)


PGA Kelantan tangkap 13 PATI Myanmar

RANTAU PANJANG, 17 Mac- Pasukan Gerakan Am (PGA) Batalion 8 menahan 13 Pendatang Asing Tanpa Izin (PATI) warganegara Myanmar yang cuba memasuki sempadan negara melalui Sungai Golok, semalam. Pegawai Pemerintah Superintendan Mat Shukor Yusof berkata, 11 lelaki dan dua wanita itu ditahan di kawasan semak Kampung Bakond, Pasir Mas, Kelantan.Hasil semakan mendapati, kesemua pati yang berusia lingkungan 20 hingga 40-an itu sedang menunggu untuk diseludup ke negara ini.Pemeriksaan lanjut mendapati, kesemua warganegara Myanmar itu tidak mempunyai sebarang dokumen perjalanan yang sah memasuki ke negara ini.“Orang Myanmar ni seperti mana yang kita sedia maklum, kebanyakan mereka tertumpu di kawasan semenanjung barat iaitu Kuala Lumpur, Selangor, Johor dan bidang mereka adalah perladangan, kontrak, perumahan, dan warga Myanmar ni memang terkenal dengan perniagaan di pasar borong,”kata Mat Shukor.Kesemua PATI telah diserah kepada IPD Pasir Mas untuk siasatan lanjut di bawah Seksyen 6 (1) (c) Akta Imigresen 1959/1963.Beliau memberitahu pemberita pada sidang media di Markas Tektikal Lubok Stol, Rantau Panjang.Dalam pada itu Superintendan Mat Shukor menambah, 65 kes dilaporkan dengan 121 tangkapan dibuat sepanjang tempoh penugasan Op Wawasan Kelantan yang dilaksanakan pasukan itu dalam tempoh sebulan sejak 16 Februari lalu.Daripada jumlah tersebut, 59 merupakan tangkapan PATI Myanmar. Dalam tempoh itu juga, 47 buah kenderaan dirampas membabitkan nilai rampasan keseluruhan lebih RM3 juta.

(11 lelaki dan dua wanita warga Myanmar berusia lingkungan 20 hingga 40-an itu ditahan di kawasan semak Kampung Bakond, Pasir Mas, Kelantan)


Polis rampas dadah bernilai RM1.53 juta dalam serbuan di sekitar Lembah Klang

SHAH ALAM, 17 Mac- Jabatan Siasatan Jenayah Narkotik (JSJN) Bukit Aman merampas 468.8 kilogram dadah disyaki ganja dan 10 kilogram dadah disyaki syabu bernilai RM1.53 juta dalam dua serbuan di sekitar Lembah Klang.Pengarahnya, Datuk Ayob Khan Mydin Pitchay berkata, dua lelaki tempatan berusia 31 dan 47 tahun dipercayai terlibat dengan aktiviti pengedaran dadah berkenaan ditahan dalam operasi pada 15 Mac lalu."Modus operandi sindiket itu adalah menyeludup masuk dadah jenis ganja melalui sempadan Malaysia-Thailand bagi pasaran Lembah Klang dan mereka mula aktif sejak bulan Mac tahun ini.Jumlah dadah yang dirampas ini boleh digunakan oleh seramai 987,341 orang penagih dadah," katanya dalam sidang media khas di Ibu Pejabat Polis Kontinjen (IPK) Selangor, di sini.

(Datuk Ayob dalam sidang media khas di IPK Selangor)

Tambah beliau, saringan awal mendapati kedua-dua suspek positif dadah jenis THC manakala semakan mendapati salah seorang suspek mempunyai satu rekod jenayah lampau."Setakat ini, polis telah menyita pelbagai aset sindiket dianggar bernilai RM88,496 dengan nilai keseluruhan rampasan dadah dan sitaan harta sebanyak RM1.62 juta," katanya lagi.Suspek direman selama tujuh hari bermula semalam sehingga 22 Mac bagi membantu siasatan dan kes disiasat di bawah Seksyen 39B Akta Dadah Berbahaya 1952.


Kemuka butiran sebut harga palsu , dua penjawat awam didakwa

JOHOR BAHRU, 17 Mac- Dua penjawat awam didakwa di Mahkamah Sesyen Johor Bahru, akibat mengemukakan butiran sebut harga palsu bagi menuntut bayaran RM7,200 terhadap kursus yang tidak diadakan, enam tahun lepas.  Bagaimanapun, kedua-dua tertuduh, mengaku tidak bersalah selepas pertuduhan dibacakan dihadapan Hakim, Datuk Ahmad Kamal Arifin Ismail.Berdasarkan pertuduhan, bekas Penolong Pegawai Tadbir dan Penolong Pegawai Latihan Vokasional ILP, Hafizah Ab Talib, 44 tahun yang kini bertugas di sebuah kementerian didakwa memperdayakan ILP dengan mengemukakan dokumen Kertas Kerja Bengkel Pemantapan Modal Insan ILP Tangkak Tahun 2016 dan Sebut Harga Perkhidmatan Kursus Pengurusan Organisasi Efektif mengandungi butiran palsu.  Sebut harga itu bagi mengadakan Kursus Pengurusan Organisasi Efektif atas nama Jati Selatan Services and Trading berjumlah RM7,200 sedangkan Kursus Pengurusan Organisasi Efektif itu tidak diadakan.  Sementara itu, Penolong Pegawai Latihan Vokasional di institut itu, Azarudin Asrap, 43 tahun pula didakwa bersubahat, atas kesalahan sama.  Mereka didakwa melakukan kesalahan itu di ILP Tangkak, Kilometer 43, Jalan Segamat, Tangkak antara November hingga Disember 2016.  Hafizah didakwa mengikut Seksyen 18 Akta Suruhanjaya Pencegahan Rasuah Malaysia 2009 manakala Azarudin pula menerusi Seksyen Seksyen 28(1)(c) akta sama, yang membawa hukuman penjara maksimum 20 tahun dan denda tidak kurang daripada lima kali ganda jumlah atau nilai butir matan yang palsu atau silap itu jika butir matan yang palsu atau silap itu dapat dinilai atau berbentuk wang, atau RM10,000, mengikut mana-mana yang lebih tinggi, jika sabit kesalahan.Kes dikendalikan Pegawai Pendakwa SPRM, Ikhwan Ihsan Jalaludin dengan Hafizah diwakili MJ Pereira manakala Azarudin tidak diwakili peguam. Sementara itu, Azarudin dalam rayuannya turut memohon wang jaminannya dikurangkan, memandangkan dia mempunyai tiga anak yang berusia antara tiga hingga sembilan tahun.Hakim kemudiannya menetapkan wang jaminan sebanyak RM5,000 dengan seorang penjamin sementara pasport mereka diserahkan kepada mahkamah.Sebutan semula kes adalah pada 19 April ini untuk serahan dokumen dan memberi ruang bagi Azarudin untuk melantik peguam.

(Salah seorang tertuduh,  mengaku tidak mengaku salah di Mahkamah Sesyen Johor Bahru)


Kes curi kabel milik Telekom Malaysia, tujuh anggota sindiket ditahan

BALING, 17 Mac- Empat kes curi kabel milik Telekom Malaysia, sekitar Baling, Kedah, selesai dengan penahanan 7 anggota sindiket. Kesemua suspek warga tempatan itu, ditahan dalam empat serbuan berasingan sekitar Baling dan Pendang, pada 12 dan 15 Mac lepas. Ketua Polis Daerah Baling, Supritendan Shamsudin Mamat berkata OP Lejang/Op Kesan/Op Lusuh dilancarkan susulan 14 laporan polis yang diterima berkaitan kes curi kabel, sejak awal Januari. Pelbagai peralatan untuk mencuri kabel, telefon bimbit, dan sebuah kereta, dirampas. Siasatan awal mendapati modus operandi sindiket adalah, memotong dan mengikat kabel Telekom bawah tanah sebelum ditarik menggunakan kenderaan. Kabel berkenaan kemudian dibawa ke tepi sungai di kawasan Kuala Lesong untuk dibakar dan dijual kepada pembeli. Kes disiasat dibawah Seksyen 431 A Kanun Keseksaan, Seksyen 379 Kanun Keseksaan, Seksyen 411 Kanun Keseksaan dan Seksyen 15 (1) Akta Dadah Berbahaya 1952.

(Pelbagai peralatan untuk mencuri kabel dirampas dalam serbuan yang dilakukan)


JPJ bongkar kegiatan 'ulat jaket' kenakan caj melampau terhadap pelancong di KLIA dan KLIA2

(Ketua Pengarah JPJ, Datuk Zailani Hashim bercakap pada sidang media mengenai Op Ulat)

SEPANG, 17 Mac - Jabatan Pengangkutan Jalan (JPJ) berjaya membongkar kegiatan pemandu kereta sapu atau 'ulat jaket' yang berpakaian kemas, berjaket dan mengenakan caj melampau terhadap pelancong.  'Ulat jaket' yang beroperasi di Lapangan Terbang Antarabangsa Kuala Lumpur (KLIA) dan KLIA2 itu mampu meraih keuntungan RM800 hingga RM1,000 sehari.  Ketua Pengarah JPJ, Datuk Zailani Hashim berkata, sindiket ini juga membawa kenderaan mewah bagi meyakinkan pelanggan mereka yang menyasarkan penumpang yang tidak membuat tempahan teksi dan pelancong Asia Barat.  Katanya, kegiatan 'ulat' terbabit mengakibatkan kerugian kepada operator teksi dan limosin yang sudah lama beroperasi malah mencemarkan imej negara sebagai destinasi pelancongan.  "Kalau mereka (pelancong) tidak berhati-hati, mereka akan menjadi mangsa kepada ulat jaket ni yang mana akan mengenakan caj sepanjang mereka duduk (tinggal) di sini dalam masa seminggu, sampai ke RM30,000, RM40,000 yang mana tak masuk akal, sebab mereka tahu mangsa mereka ini berduit, jadi apabila mereka tahu mangsa mereka ni berduit mereka boleh caj sewenang-wenangnya dan ini memberi imej yang tak baik kepada negara kita dan akhirnya pelancong daripada Asia Barat ini tak mahu datang ke negara kita sebab caj yang dikenakan secara berlebihan dengan cara tidak masuk akal terhadap mereka," kata beliau dalam sidang media mengenai Op Ulat di Stesen Penguat Kuasa KLIA JPJ Selangor di KLIA, di sini.

Modus operandi sindiket itu dikesan JPJ menerusi Op Ulat yang dijalankan di kedua-dua lapangan terbang utama negara pada 8 hingga 15 Mac.  Hasil penyamaran anggota JPJ dalam operasi itu, seramai 14 individu terdiri daripada 11 pemandu kenderaan persendirian dan tiga pemandu teksi yang disyaki terbabit aktiviti ulat, berjaya ditahan.  Kesemua yang ditahan itu disiasat mengikut Seksyen 205(1) Akta Pengangkutan Awam Darat (APAD) 2010.  Pihaknya turut menyita kenderaan antaranya, kenderaan pelbagai guna (MPV), Honda Jazz, Honda Civic dan Toyota Vellfire.


Polis Sabah rampas  syabu lebih 10 kilogram

KOTA KINABALU, 16 Mac- Polis Sabah merampas 10 kilogram (kg) dadah jenis syabu atau metamfetamin bernilai RM396,000 dan menahan dua individu dalam operasi pada Khamis dan Isnin lepas.Ketua Jabatan Siasatan Jenayah Narkotik Sabah, ACP Lam Thiam Huat berkata, polis menahan seorang lelaki warga asing berusia 29 tahun yang membawa sebuah kotak berwarna coklat di tempat letak kenderaan Cybercity, Kepayan pada pukul 12.30 tengah hari Khamis.“Pemeriksaan terhadap kotak itu menemukan empat paket dadah jenis syabu lebih 6kg bernilai RM240,000 dan membawa kepada rampasan tiga paket dadah syabu lebih 3kg bernilai RM120,000 di sebuah apartment di Penampang pada hari sama,” katanya pada sidang media hari ini.Lam berkata hasil siasatan lanjut, pada Isnin lepas di Pejabat Pos Tenom polis menemukan sebuah bungkusan mengandungi 10 paket dadah jenis sama dengan berat lebih 1kg bernilai RM36,000.

“Pada hari sama pukul 7.30 malam polis menahan seorang wanita berusia 28 tahun warga tempatan bagi membantu siasatan. Polis turut menyita beberapa aset antaranya sebuah kereta Toyota Vios, dua motosikal, seutas rantai emas dan wang tunai kesemuanya bernilai hampir RM100,000.” katanya.Beliau berkata siasatan juga mendapati modus operandi sindiket pengedaran dadah itu dipercayai menggunakan perkhidmatan kurier untuk membawa dadah dari Semenanjung ke Sabah yang mana dadah itu dipercayai dijual ke negara jiran.Katanya, kes disiasat mengikut Seksyen 39B Akta Dadah Berbahaya 1952 yang membawa hukuman mati jika sabit kesalahan.


Pemandu lori terlepas tali gantung, dipenjara 20 tahun

PUTRAJAYA, 15 Mac- Seorang pemandu lori terlepas daripada tali gantung selepas Mahkamah Rayuan hari ini menggantikan hukuman mati mandatori itu dengan penjara 20 tahun atas kesalahan menyebabkan kematian terhadap teman wanitanya enam tahun lepas.Panel tiga hakim diketuai Hakim Datuk Nor Bee Ariffin yang turut bersidang bersama Hakim Datuk Ahmad Nasfy Yasin dan Hakim Datuk Mohd Nazlan Mohd Ghazali membuat keputusan sebulat suara itu selepas membenarkan rayuan N Sanderasegaran, 34.Nor Bee mengetepikan sabitan di bawah Sekyen 302 Kanun Keseksaan dan menggantikannya dengan sabitan dan hukuman di bawah Seksyen 304(a) kanun yang sama selepas berpuas hati rayuan perayu mempunyai merit.Pada 2 Oktober 2018, Sanderasegaran dijatuhi hukuman mati oleh Mahkamah Tinggi Ipoh, Perak kerana membunuh kekasihnya, S Durga Devi yang ketika kejadian berusia 17 tahun di sebuah rumah di Kampung Batu Besi, Ladang Sengat, Simpang Pulai antara pukul 11.00 malam 27 Februari 2016 hingga 6.00 pagi 28 Februari tahun sama.Terdahulu, peguam Afifuddin Ahmad Hafifi yang mewakili Sanderasegaran memohon agar sabitan dan hukuman terhadap anak guamnya di bawah Seksyen 302 diketepikan dan digantikan dengan Seksyen 304(a).Afifuddin berhujah wujud kelompangan dalam naratif disampaikan oleh saksi pendakwaan keenam (SP6) yang merupakan jiran perayu bahawa dia tidak menyaksikan kejadian berlaku pada malam itu manakala suara didengarnya adalah andaian semata-mata.

Peguam itu berkata wujud salah laksana keadilan yang serius terhadap anak guamnya apabila pihak pendakwaan tidak menawarkan saksi bernama Peruwati Samiran (isteri SP6) yang dikatakan melihat kejadian itu.Timbalan Pendakwa Raya Mohd Fairuz Johari pula berhujah sabitan dan hukuman adalah selamat untuk dikekalkan kerana hakim bicara telah membuat dapatan kes tersebut berdasarkan keterangan saksi-saksi ketika perbicaraan."Versi bahawa berlaku rompakan telah disiasat dan didapati tidak berasas manakala tidak wujud tapak kaki individu-individu dalam rumah tersebut bagi membuktikan wujud pihak lain di tempat kejadian. Hakim bicara juga berpuas hati bahawa SP6 merupakan saksi yang boleh dipercayai dan dia tiada niat untuk menganiaya perayu," katanya.


Edar dadah: 10 ditahan termasuk 9 pegawai, anggota agensi penguatkuasa

KUALA LUMPUR, 15 Mac- Polis Diraja Malaysia (PDRM) menahan sembilan pengawai dan anggota sebuah agensi penguatkuasa disyaki terbabit sindiket pengedaran dadah dalam serbuan berasingan di Johor Bahru dan Putrajaya, pada 6 hingga 8 Mac lalu disyaki aktif dalam pengedaran syabu bernilai lebih RM90,000.Pengarah Jabatan Siasatan Jenayah Narkotik Bukit Aman, Datuk Ayob Khan Mydin Pitchay berkata, kesemua sembilan penjawat awam yang ditahan itu terdiri daripada pegawai kanan dan anggota lain-lain pangkat berusia antara 33 hingga 49 tahun.bertugas di sebuah agensi penguatkuasa di Putrajaya.Katanya, turut ditahan seorang nelayan warga tempatan berusia 29 tahun yang dipercayai bersekongkol dengan sindiket terbabit."Modus operandi sindiket ini dengan menjual semula 50 kilogram (kg) dadah disyaki syabu yang dirampas dalam satu operasi di perairan Selat Melaka kepada pengedar dadah di utara Semenanjung Malaysia."Dadah yang dirampas oleh sindiket ini adalah dadah yang cuba diseludup oleh satu sindiket yang bergerak aktif di Banting, Selangor untuk pasaran di Dumai, Indonesia," katanya pada sidang media di Bukit Aman di sini, hari ini.

(Pengarah Jabatan Siasatan Jenayah Narkotik (JSJN) Bukit Aman kepada Datuk Ayob Khan Mydin Pitchay pada sidang media Jabatan Siasatan Jenayah Narkotik di Bukit Aman)

Beliau berkata, sindiket ini dipercayai mula aktif dalam aktiviti ini sejak Februari lalu dan dipercayai mengagihkan keuntungan penjualan dadah itu secara sama rata antara mereka."Dalam operasi itu, kita turut merampas baki 5.3kg dadah jenis syabu dianggarkan bernilai RM193,590 yang boleh digunakan oleh 26.8 juta penagih dadah."Kita turut merampas pelbagai aset sindiket ini termasuk empat kenderaan iaitu masing-masing sebuah Honda CRV, Honda HRV, Toyota Vios dan PERODUA Aruz serta satu akaun bank bernilai RM5,325.78 dengan nilai keseluruhan sitaan RM195,235.78," katanya yang memaklumkan jumlah keseluruhan nilai dadah dan sitaan harta RM388,825.78.Sitaan harta dilakukan mengikut Akta Dadah Berbahaya (Pelucuthakan Harta) 1988.Ayob Khan berkata, semakan mendapati kesemua suspek tiada rekod jenayah lampau dan ujian saringan air kencing dijalankan mendapati empat suspek pejawat awam positif dadah jenis methamphetamine."PDRM khususnya JSJN tidak akan berkompromi dengan mana-mana penjawat awam yang terbabit dalam aktiviti pengedaran dadah," katanya.Kesemua suspek direman 14 hari mulai 7 Mac lalu hingga 20 Mac ini dan kes disiasat mengikut Seksyen 39B Akta Dadah Berbahaya 1952.


Tidak lapor suapan, ahli perniagaan didenda RM20,000

SHAH ALAM, 15 Mac- Seorang ahli perniagaan didenda RM20,000 atau penjara enam bulan di Mahkamah Sesyen hari ini kerana gagal melaporkan kepada Suruhanjaya Pencegahan Rasuah Malaysia (SPRM) atau polis berhubung suapan wang tunai bernilai RM30,000 pada 27 Januari lepas.Low Kenree, 44, mengaku bersalah atas pertuduhan itu yang dibacakan jurubahasa di hadapan Hakim Rozilah Salleh.Mengikut kertas pertuduhan, Low telah diberikan suapan wang tunai RM30,000 sebagai dorongan untuk membantu seorang individu menyelesaikan kesnya berhubung hasil jualan sebuah syarikat bagi bulan Mac sehingga Jun 2020 yang tidak diisytiharkan kepada Lembaga Hasil Dalam Negeri (LHDN).Low telah melanggar peruntukan Seksyen 16 (a)(A) Akta SPRM 2009 iaitu gagal melaporkan kepada pegawai SPRM atau polis berhubung penerimaan wang suapan tersebut dan dia melakukan kesalahan itu di sebuah hotel di Subang Jaya, Petaling, pada pukul 3.18 petang, 27 Januari lepas.Tertuduh juga telah melanggar Seksyen 25 (1) Akta SPRM 2009 dan boleh dihukum di bawah Seksyen 25 (2) akta sama iaitu jika sabit kesalahan boleh didenda tidak lebih RM100,000 atau penjara tidak lebih 10 tahun atau kedua-duanya.

Terdahulu, Low yang tidak diwakili peguam, merayu kepada mahkamah untuk mengurangkan denda yang dikenakan atas alasan dia telah insaf dan kini sedang menanggung ayah yang sedang sakit serta ibu yang menjalani pembedahan pada Disember lalu.Bagaimanapun, Timbalan Pendakwa Raya Nor Yusriza Zulkifli memohon agar mahkamah mengenakan hukuman yang setimpal dengan menyatakan kepentingan awam mengatasi kepentingan individu, selain kes tersebut merupakan kesalahan yang serius.


Presiden Peka didakwa duduki tanah kerajaan tanpa kebenaran sah

RAUB, 15 Mac- Presiden Pertubuhan Pelindung Khazanah Alam Malaysia (Peka), Puan Seri Shariffa Sabrina Syed Akil didakwa di Mahkamah Sesyen di sini, atas tiga tuduhan menduduki tanah kerajaan tanpa kebenaran sah.Tertuduh bagaimanapun mengaku tidak bersalah atas ketiga-tiga pertuduhan yang dibacakan jurubahasa di hadapan Hakim Ahmad Faizadh YahyaMenurut pertuduhan pertama, tertuduh yang juga Pengasas Rangkaian Tanah Aina Resort dan Restoran didakwa melakukan kesalahan tanpa kebenaran yang sah menduduki tanah kerajaan di Lot 26148, GM4135, Mukim Bentong iaitu kawasan Tanah Aina Fareena Cafe & Restaurant di Bentong pada pukul 2 petang 11 Jun tahun lalu.Bagi pertuduhan kedua, tertuduh didakwa melakukan kesalahan tanpa kebenaran yang sah menduduki tanah kerajaan di Lot 1053, PM0053, Mukim Ulu Dong iaitu kawasan Tanah Aina Fahad Glamping Resort di Raub pada pukul 2 petang, 10 Jun tahun lalu.Dalam pertuduhan ketiga, tertuduh didakwa melakukan kesalahan tanpa kebenaran yang sah menduduki tanah kerajaan di Lot 10061, GM1572, Mukim Tras iaitu kawasan yang ketika ini didiami Tanah Aina Farrah Soraya Exclusive Eco Resort, Raub.

(Shariffa Sabrina (baju merah)) didakwa di Mahkamah Sesyen Raub atas tiga pertuduhan menduduki tanah kerajaan tanpa kebenaran yang sah)

Bagi ketiga-tiga pertuduhan itu, tertuduh didakwa melakukan kesalahan di bawah Seksyen 425(1)(a) Kanun Tanah Negara 1965 iaitu menduduki atau membina apa-apa bangunan di atas mana-mana tanah kerajaan, tanah rizab atau tanah perlombongan. Jika disabitkan kesalahan, seksyen berkenaan memperuntukkan hukuman denda yang tidak melebihi RM500,000 atau dipenjarakan untuk satu tempoh yang tidak melebihi lima tahun bagi setiap pertuduhan.Pertuduhan dikendalikan Pegawai Pendakwa Pejabat Setiausaha Kerajaan Negeri Izzat Ikhwan manakala tertuduh diwakili lima peguam diketuai Mohd Arif Mohan.Hakim menetapkan jaminan sebanyak RM3,000 bagi setiap pertuduhan dan meminta tertuduh tidak mengeluarkan kenyataan mengenai kes ini di luar mahkamah. 25 April ini ditetapkan bagi pendengaran semula serta pengurusan kes manakala tertuduh membayar wang jaminan itu.


Terlepas hukuman gantung atas pertuduhan bunuh pesara polis, mahkamah putuskan tertuduh tidak siuman

KOTA BHARU, 15 Mac- Seorang lelaki terlepas hukuman gantung atas pertuduhan membunuh seorang pesara polis empat tahun lalu apabila Mahkamah Tinggi Kota Bharu hari ini memutuskan tertuduh tidak siuman ketika melakukan perbuatan itu.  Hakim Datuk Wan Ahmad Farid Wan Salleh membuat keputusan berkenaan selepas mendapati tertuduh, Mohd. Rozani Yahaya, 43 tahun melakukan perbuatan itu sama seperti pertuduhan, namun dibebaskan kerana tidak berupaya mengesahkan perbuatan sendiri kerana tidak waras pada waktu kejadian.  Datuk Wan Ahmad Farid dalam penghakimannya memutuskan tertuduh akan diletakkan di bawah penjagaan yang selamat di Hospital Bahagia Ulu Kinta, Perak.  "Mahkamah mengeluarkan perintah mengikut Seksyen 348 (2) Kanun Prosedur Jenayah supaya tertuduh diletak dalam tahanan selamat di hospital berkenaan sehingga mendapat perintah daripada Sultan Kelantan, Sultan Muhammad ke-5.""Perbuatan tertuduh yang memukul mangsa dengan sebatang besi dan berlari ke sana ke sini sebelum menyembunyikan diri di dalam alur sungai tidak mencerminkan keadaan waras tertuduh," kata Wan Ahmad Farid selaku hakim kepada pemberita RTM.

(Tertuduh diiringi pihak polis selepas perbicaraan/Gambar Fail)

Mengikut pertuduhan, Mohd. Rozani didakwa membunuh Ab. Halim Che Yusoff, 69 tahun di tepi sebuah rumah di Kampung Apa-Apa, Bunut Susu di Pasir Mas kira-kira pukul 12 tengah hari pada 25 Januari 2018.  Tertuduh didakwa mengikut Seksyen 302 Kanun Keseksaan yang memperuntukkan hukuman gantung sampai mati jika sabit kesalahan.  Pendakwaan dikendalikan oleh Timbalan Pendakwa Raya Khairul Anuar Wahab manakala tertuduh diwakili peguam Zameri Mat Nawang.  "Mohd. Rozani mempunyai kad orang kurang upaya (OKU) mental sejak 2004 selepas memasuki wad sakit jiwa Hospital Raja Perempuan Zainab 2." "Tertuduh juga telah dipersetujui oleh pihak hospital mengalami masalah mental kerana pengambilan dadah jenis methamphetamine dan amphetamine," tambahnya.


51,631 kes penipuan dalam talian dari 2019-2021, libatkan kerugian lebih RM1.61 bilion

KUALA LUMPUR, 14 Mac- Sebanyak 51,631 kes penipuan dalam talian melibatkan kerugian lebih RM1.61 bilion yang dilaporkan dari 2019 hingga tahun lepas, persidangan Dewan Rakyat diberitahu hari ini.Timbalan Menteri Dalam Negeri, Datuk Jonathan Yasin berkata, kes belian dalam talian mencatatkan kes tertinggi sebanyak 18,857 kes, diikuti kes pinjaman tidak wujud sebanyak 15,546 kes.“Pelbagai usaha dijalankan Polis Diraja Malaysia (PDRM) bagi menangani sindiket termasuk meningkatkan penguatkuasaan undang-undang, pengoperasian dan menjalankan pendakwaan terhadap mereka yang terlibat.

“Kita juga wujudkan 'CCID Scam Response Center' dan orang ramai boleh membuat panggilan untuk mendapatkan maklumat dan kesahihan panggilan bagi sebarang transaksi yang meragukan,” katanya menjawab soalan Su Keong Siong (PH-Kampar) pada persidangan Dewan Rakyat hari ini.Su ingin tahu secara terperinci mengenai statistik kes penipuan pembelian dalam talian bermula 2019 sehingga tahun lepas serta langkah diambil bagi membendung masalah itu supaya tidak menjejaskan kerancakan urus niaga bentuk baharu.Jonathan berkata pihaknya sentiasa merancang, menjalankan kajian dan menyemak semula undang-undang yang dikuatkuasakan bagi memastikan ia sentiasa relevan dengan perkembangan dan isu semasa.“Kita akan kaji semula peraturan Akta Perlindungan Pengguna 2007 sekiranya dapat membendung segala jenis jenayah yang berlaku dalam negara ini,” katanya.Beliau menjawab soalan tambahan Datuk Che Abdullah Mat Nawi (PAS-Tumpat) yang ingin tahu sama ada terdapat keperluan untuk undang-undang penguatkuasaan dipinda atau dikemas kini supaya relevan dengan cabaran semasa.


Tetak orang, penjual besi buruk mengaku tidak bersalah

KOTA BHARU, 14 Mac- Seorang penjual besi buruk didakwa di Mahkamah Sesyen di sini, hari ini atas pertuduhan menetak seorang lelaki dengan sebilah parang pada minggu lalu. Bagaimanapun tertuduh, Mohamad Shahzrie Sham Sabudin, 25 tahun mengaku tidak bersalah selepas pertuduhan terhadapnya dibacakan di hadapan Hakim Ahmad Bazli Bahruddin.  Berdasarkan pertuduhan, tertuduh didakwa dengan sengaja menyebabkan kecederaan parah ke atas Mohd. Faain Adha Azliza, 30 tahun menggunakan sebilah parang.  Kesalahan itu dilakukan di Sungai Bechah, Gunong, Bachok kira-kira 12.10 tengah malam pada 8 Mac lalu.  Tertuduh didakwa mengikut Sekyen 326 Kanun Keseksaan, memperuntukkan hukuman penjara sehingga 20 tahun dan denda atau boleh dikenakan sebat.

Pendakwaan dikendalikan Timbalan Pendakwa Raya, Wan Nurul Hanini Wan Ahmad Shukry manakala tertuduh tidak diwakili peguam. Terdahulu, Wan Nurul Hanini tidak menawarkan sebarang jaminan atas kesalahan yang dilakukan oleh tertuduh. Bagaimanapun mahkamah membenarkan tertuduh diikat jamin sebanyak RM20,000 dengan seorang penjamin dan menetapkan 13 April depan untuk sebutan semula kes sementara menunggu laporan perubatan mangsa. Tertuduh membayar jaminan yang ditetapkan mahkamah.


Penyelia kilang muat naik video lucah didenda RM16,000

KUALA TERENGGANU, 14 Mac- Seorang penyelia kilang didenda RM16,000 oleh Mahkamah Sesyen selepas mengaku bersalah atas dua pertuduhan memuat naik kandungan video dan gambar lucah dengan niat menyakitkan hati orang lain menggunakan aplikasi Google Drive lima tahun lepas.Hakim Nooriah Osman menjatuhkan hukuman terhadap Ahmad Tarmizi Mohd, 28, yang perbuatannya itu kemudian dilihat pengadu di sebuah rumah di Padang Sena pada 12:00 tengah malam, 11 Mei 2017.Pertuduhan mengikut Seksyen 233(1) (a) Akta Komunikasi dan Multimedia 1998 yang memperuntukkan hukuman denda tidak melebihi RM50,000 atau penjara maksimum setahun atau kedua-duanya, jika sabit kesalahan.Pendakwaan dikendalikan Timbalan Pendakwa Raya Suruhanjaya Komunikasi dan Multimedia Malaysia (MCMC), Fazril Sani Mohamed Fadzil, manakala tertuduh tidak diwakili peguam.

Terdahulu, dalam rayuanya, tertuduh memohon agar hukuman diringankan memandangkan dia baru berkahwin dan telah insaf.Dia membayar denda tersebut.


Mayat kanak-kanak empat tahun dipercayai dibunuh dan dibuang

KUCHING, 14 Mac- Polis Kuching mengklasifikasikan semula kes kehilangan kanak-kanak di Bintawa, Kuching sebagai kes bunuh di bawah seksyen 302.

Menurut Ketua Polis Daerah Kuching, ACP Ahsmon Bajah, ini susulan terdapat bukti baru hasil soal siasat dijalankan ke atas dua penjaga kanak-kanak terbabit, Eric Chang Wei Jie, empat tahun.

Dalam pada itu, polis turut mengaktifkan operasi pencarian Eric di kampung Muara Tebas, Kuching petang semalam.

Operasi tersebut turut mendapat bantuan dari pihak pasukan Polis Marin Wilayah Lima dan pasukan bomba dan Penyelamat Sarawak di kawasan perairan berdekatan.

Bagaimanapun polis belum dapat mengenalpasti lokasi sebenar kanak-kanak itu.

ACP Ahsmon yang dihubungi RTM mengesahkan perkembangan ini.

Susulan itu, polis telah menahan reman pasangan penjaganya yang berumur 37 dan 51 tahun bagi membantu siasatan.

Operasi pencarian akan bersambung hari ini.


Suspek tembak mati pengawal keselamatan terlibat kes bunuh polis 2017

(Ketua Polis Selangor, Datuk Arjunaidi Mohamed menunjukkan senjata, wang tunai serta barangan yang dirampas daripada suspek)

SHAH ALAM, 12 Mac - Suspek yang menembak mati seorang pengawal keselamatan dalam kes rompakan bank di Puchong Prima semalam dipercayai turut terlibat satu kes pembunuhan dan enam kes samun bersenjata api.Menurut Ketua Polis Selangor, Datuk Arjunaidi Mohamed, kes pembunuhan itu membabitkan kematian seorang anggota polis di Pondok Polis Pinggiran USJ, Selangor pada tahun 2017.Jelas beliau, sepucuk pistol jenama Walther P99 dipercayai milik anggota polis terbabit turut dirampas dari suspek yang ditahan pada pukul 7.40 petang semalam di hadapan sebuah bank di Seksyen 20, Shah Alam.Ketika ditahan, suspek dipercayai sedang cuba mendepositkan wang tunai yang dilarikannya."Dan kita merampas daripada dia sebanyak RM350,000 serta senjata api yang digunakan dan juga lain-lain termasuk kenderaan, 10 butir peluru, dua kelopak,sarung tangan dan sebagainya, dalam kejadian ini kita telah dapat kerjasama sepenuhnya daripada orang awam yang telah berikan maklumat begitu lanjut kepada kita tentang pergerakan suspek yang sebenarnya, bagi saya inilah hero sebenar dalam kejadian ini," katanya dalam sidang media yang diadakan di Ibu Pejabat Polis Kontinjen (IPK) Selangor, di sini.

(Ketua Polis Selangor, Datuk Arjunaidi Mohamed ketika sidang media di Ibu Pejabat Polis Kontinjen (IPK) Selangor)

Arjunaidi berkata suspek juga mencederakan seorang lagi pengawal keselamatan ketika kejadian, kini direman tujuh hari bermula semalam.Siasatan dijalankan di bawah Seksyen 302 Kanun Keseksaan dan Seksyen 3 Akta Senjata Api Penalti Lebih Berat 1971.


Remaja OKU disyaki dirogol hingga lahirkan anak, polis ada petunjuk baharu kesan pelaku

(Timbalan Ketua Polis Kelantan, Datuk Muhamad Zaki Harun ketika ditemu bual media selepas program ‘Tangan Bersalaman’)

RANTAU PANJANG, 12 Mac - Polis Kelantan mendapat petunjuk baharu berhubung kes seorang remaja perempuan orang kurang upaya (OKU) masalah pertuturan yang disyaki telah dirogol sehingga melahirkan bayi lelaki di dalam tandas rumahnya di Kampung Cherang Ruku di Pasir Puteh, Khamis lalu.  Menurut Timbalan Ketua Polis Kelantan, Datuk Muhamad Zaki Harun, setakat ini pihaknya sedang mengesan pelaku terlibat. Pihaknya masih menunggu siasatan dan percaya suspek berada di sekitar rumah mangsa.  "Dan saya percaya pelaku ini bukanlah jauh daripada rumah tersebut jadi apapun kita tunggu siasatan dan Insya-Allah kita akan selesaikan dalam masa terdekat, jadi inilah masalahnya apabila kita mempunyai anak istimewa begini, pemerhatian perlu lebih, ibu bapa perlu melihat secara lebih kerana masyarakat di kampung kita kadang-kadang terlalu mempercayai orang," katanya selepas program ‘Tangan Bersalaman’ penyampaian sumbangan penduduk terjejas banjir di Sekolah Kebangsaan Gual To’ Deh, di sini.  Pada program itu sebanyak 150 kit bantuan kerjasama PDRM dan beberapa aktivis kemasyarakatan diagihkan berupa barangan keperluan asas dan pakaian kepada penduduk terakhir yang keluar dari Pusat Pemindahan Sementara (PPS) yang terjejas banjir di kampung berkenaan.

(Timbalan Ketua Polis Kelantan, Datuk Muhamad Zaki Harun menyampaikan sumbangan kepada penduduk terjejas banjir)

Khamis lalu, media melaporkan seorang remaja perempuan orang kurang upaya (OKU) masalah pertuturan disyaki telah dirogol sehingga melahirkan bayi lelaki di dalam tandas rumahnya di Kampung Cherang Ruku di Pasir Puteh.  Mangsa yang berusia 18 tahun itu disedari melahirkan bayi lelakinya oleh ibunya yang berusia 36 tahun kira-kira pukul 10.40 malam.  Ekoran kejadian itu,ibu saudara mangsa tampil membuat laporan di Balai Polis Cherang Ruku.  Bapa mangsa kemudian membawa bayi berkenaan ke Klinik Kesihatan Cherang Ruku untuk rawatan lanjut.  Berdasarkan keterangan, mangsa tidak pernah keluar rumah melainkan hanya ditemani oleh bapanya.  Bagaimanapun, mangsa telah ditinggalkan bersama saudara maranya di dalam rumah ketika ibu bapanya keluar mengambil zakat di sebuah masjid, Mei tahun lalu.  Ibu mangsa mengesyaki suspek masuk ke dalam rumah dan merogol anaknya.


Dua beradik dalang tipu dalam talian babit kerugian RM3.2 juta ditahan

(Antara ampasan wang tunai dan kad ATM susulan tangkapan suspek kes pinjaman wang tanpa lesen)

AYER KEROH, 11 Mac- Polis menahan dua beradik yang disyaki menjadi dalang penipuan penjualan lampin pakai buang bayi dan jongkong emas, sejak 2005 membabitkan jumlah kerugian RM3.29 juta di seluruh negaraKetua Polis Melaka, Datuk Abdul Majid Mohd Ali, berkata suspek lelaki dan adik perempuannya yang berusia awal 30-an itu ditahan ketika bercuti di sebuah inap desa mewah di sini pada Ahad lalu.Beliau berkata, dalam serbuan itu polis turut merampas tiga telefon bimbit dan sekeping kad keahlian parti politik tertera nama suspek dengan gelaran 'Datuk' yang dipercayai palsu."Dua beradik itu disyaki mendalangi penipuan di seluruh negara sejak 2005 hingga 2017 menggunakan pelbagai modus operandi dan terbabit dalam 75 kes ="Tangkapan mereka adalah kejayaan terbesar Jabatan Siasatan Jenayah Komersial (JSJK) Melaka."Dua daripada 75 kes itu berlaku di Melaka pada Jun 2016 apabila dua mangsa berusia 30-an ditipu dalam urusan membekalkan lampin pakai buang kepada ejen-ejen jualan di bawahnya membabitkan keseluruhan kerugian lebih RM800,000."Kita dapati pelbagai modus operandi mereka gunakan untuk menipu iaitu dalam urusan pembelian kereta, komputer riba tidak wujud, sewaan kereta, pakej telefon bimbit, pakej pelancongan, jongkong emas dan set aksesori motosikal," katanya pada sidang media di Ibu Pejabat Polis Kontinjen (IPK) Melaka, di sini.

(Ketua Polis Melaka, Datuk Abdul Majid Mohd Ali (tengah) pada sidang media di Ibu Pejabat Polis Kontinjen (IPK) Melaka)

Abdul Majid berkata, perancang utama penipuan adalah suspek lelaki manakala adik perempuannya berperanan sebagai pemilik akaun bank yang digunakan untuk tujuan pemindahan wang daripada mangsa.Yang turut hadir Timbalannya, Datuk Razali Abu Samah dan Ketua JSJK negeri, Superintendan E Sundra Rajan. "Berdasarkan laporan yang dibuat di Ayer Keroh, mangsa seorang penjawat awam wanita membuat pembelian lampin pakai buang pada Mei 2016 yang ditawarkan melalui akaun Facebook 'Izzy Elledee' kerana tertarik harganya lebih rendah daripada pasaran."Pengadu membayar RM12,886 melalui akaun diberikan suspek namun, hampa apabila lampin pakai buang itu tidak diterima dalam tempoh tujuh hari dan membuat laporan polis pada 27 Jun 2016," katanya.Abdul Majid berkata, kedua-dua suspek yang tidak bekerja tetapi licik menipu dengan mengiklankan tawaran menarik produk menerusi Facebook hingga memperdaya mangsa."Selain tawaran pakej harga murah daripada pasaran, suspek bijak meyakinkan mangsa dengan hanya memenuhi pesanan produk seperti lampin pakai buang pada peringkat awal sahaja."Namun, apabila tempahan semakin banyak pelbagai alasan diberikan sebelum suspek menghilangkan diri dan melakukan aktiviti penipuan produk atau perkhidmatan lain pula di negeri lain," katanya.Beliau berjata, suspek lelaki direman empat hari hingga esok, manakala adik perempuannya diberi jaminan polis selama sebulan sementara siasatan sedang dibuat mengikut Seksyen 420, Kanun Keseksaan."Siasatan menyeluruh bagi mengenal pasti pembabitan suspek utama dalam kes-kes penipuan lain masih dijalankan," katanya.


Seorang Datuk dan tiga individu didakwa atas pertuduhan pengubahan wang haram

SHAH ALAM, 11 Mac- Seorang ahli perniagaan bergelar datuk dan tiga lagi individu sekali lagi didakwa di Mahkamah Sesyen di sini atas 21 pertuduhan terbabit dalam pengubahan wang haram bernilai jutaan Ringgit berkaitan sindiket pengeluaran Pas Lawatan Kerja Sementara. Kesemua tertuduh, Datuk Ab Aziz Abdullah, 44 tahun, Muhammad Semail, 43 tahun, Mohd Hariza Mohd Yusof, 34 tahun dan Abu Yazid Mohd, 38 tahun mengaku tidak bersalah selepas pertuduhan dibacakan secara berasingan di hadapan Hakim, Rozilah Salleh.    Berdasarkan kertas pertuduhan Ab Aziz didakwa atas sembilan pertuduhan antaranya memiliki empat jam tangan mewah serta lima rumah manakala Muhammad iaitu abang ipar kepada Ab Aziz didakwa atas dua pertuduhan menggunakan wang dari sumber meragukan.  Manakala Mohd Hariza pula didakwa dengan enam pertuduhan dan Abu Yazid didakwa atas empat pertuduhan.  Ke semua kesalahan itu dilakukan antara 3 Februari 2016 hingga 6 April tahun lalu.  Pendakwaan dibuat mengikut Seksyen 41(b) Akta Pencegahan Pengubahan Wang Haram,Pencegahan Pembiayaan Keganasan dan Hasil Daripada Aktiviti Haram 2001.Kesalahan itu memperuntukkan hukuman penjara maksimum 15 tahun, denda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan dilakukan atau RM5,000,000, yang mana lebih tinggi, jika sabit kesalahan. Pendakwaan dikendalikan Timbalan Pendakwa Raya, Nik Haslinie Hashim yang memohon jumlah jaminan mengikut ketetapan Mahkamah Sesyen Kuala Lumpur semalam dan memindahkan kes ke mahkamah sama.  Peguam Md Yunos Sharif yang mewakili ke semua tertuduh tidak membantah permohonan itu.  Berdasarkan jaminan dikeluarkan Mahkamah Sesyen Kuala Lumpur, Ab Aziz diikat jamin RM400,000 Muhammad dan Mohd Hariza masing-masing RM250,000 manakala AbuYazid sebanyak RM150,000.  Mahkamah kemudian membenarkan permohonan pihak pendakwaan dan sebutan semula kes ditetapkan pada 20 April depan.

(Gambar selepas prosiding pertuduhan di Mahkamah Sesyen Shah Alam/BERNAMA)


8 April pendengaran permohonan Ahmad Zahid mendapatkan rakaman percakapan 18 saksi

KUALA LUMPUR, 10 Mac- Mahkamah Tinggi di sini menetapkan 8 April depan untuk pendengaran permohonan Datuk Seri Ahmad Zahid Hamidi, bagi mendapatkan rakaman percakapan 18 saksi daripada Suruhanjaya Pencegahan Rasuah Malaysia (SPRM), dalam perbicaraan kes membabitkan dana Yayasan Akalbudi.Pagi tadi, semasa prosiding pengurusan kes, peguam yang mewakili Ahmad Zahid, Hamidi Mohd Noh memaklumkan permohonan itu sudah difailkan pada 18 Februari lalu.Pada 24 Januari lalu, bekas Timbalan Perdana Menteri itu diarahkan membela diri atas 47 pertuduhan pecah amanah (CBT), rasuah dan pengubahan wang haram melibatkan dana Yayasan Akalbudi.Mahkamah juga menetapkan 39 hari untuk mendengar kes pembelaan, dijadualkan bermula April ini sehingga November.Pihak pembelaan akan memanggil kira-kira 20 saksi untuk memberi keterangan.Ahmad Zahid turut berdepan 40 pertuduhan di Mahkamah Tinggi Shah Alam, menerima rasuah dari sebuah syarikat berhubung sistem visa luar negara.

(Datuk Seri Ahmad Zahid Hamidi di Kompleks Mahkamah Kuala Lumpur hari ini)


Pemandu lori cuai akibatkan kemalangan didenda RM4,000

ALOR SETAR, 10 Mac- Seorang pemandu lori treler didenda RM4,000 di Mahkamah Majistret di sini, selepas mengaku bersalah atas pertuduhan memandu secara tidak cermat dan bertimbang rasa, 10 tahun lalu.Jika gagal membayar denda berkenaan, Majistret Muhammad Zul Hilmi Latif mengarahkan tertuduh, Nor Azam Mat Saman, 44 tahun dikenakan hukuman penjara lima bulan.Berdasarkan fakta kes, dalam kejadian pada pukul 4.30 pagi, 17 Ogos 2012 di Jalan Pendang ke Kobah, Nor Azam, yang memandu sebuah lori treler sedang membuat pusingan U.

(Pendakwaan dibuat Inspektor Ahmad Shukri Saadon, sementara pembelaan diwakili peguam Mohd Khairul Hafizuddin Ramli)

Bagaimanapun sebuah motorsikal yang datang dari arah Pendang ke Kobah melanggar lori treler berkenaan menyebabkan penunggangnya meninggal dunia.Kesalahan didakwa dilakukan mengikut Seksyen 43 (1) Akta Pengangkutan Jalan 1987 (Akta 333 pindaan 1999-A1065) kerana memandu sebuah lori treler dengan tidak cermat dan bertimbang rasa yang memperuntukkan hukuman denda tidak kurang RM4,000 dan tidak lebih RM10,000 serta penjara tidak lebih 12 bulan, jika sabit kesalahan.Pendakwaan dibuat Inspektor Ahmad Shukri Saadon dari Bahagian Siasatan dan Penguatkuasaan Trafik IPD Kota Setar, sementara pembelaan diwakili peguam Mohd Khairul Hafizuddin Ramli.


Pemandu lori rempuh dua penunggang motosikal hingga maut didakwa

(Tertuduh dihadapkan ke Mahkamah Majistret Sungai Petani di atas dua pertuduhan memandu kenderaan secara merbahaya hingga menyebabkan kematian)

SUNGAI PETANI, 10 Mac - Pemandu lori yang merempuh sembilan buah motosikal hingga menyebabkan dua penunggang motosikal maut di bawah jejambat di Kilometer 92.8 Lebuhraya Utara Selatan (PLUS) dekat Sungai Petani, Kedah, Isnin lalu, hari ini dihadapkan ke Mahkamah Majistret Sungai Petani.Ia atas dua pertuduhan memandu kenderaan secara merbahaya hingga menyebabkan kematian.  Muhammad Ariff Abdullah, yang berusia 27 tahun ketika kejadian bagaimanapun mengaku tidak bersalah dan minta dibicarakan atas kedua-dua pertuduhan.  Muhammad Ariff yang berasal dari Bachok, Kelantan tiba di Kompleks Mahkamah Sungai Petani dengan memakai kemeja-T dan seluar berwarna hitam.  Bagi pertuduhan pertama, Muhammad Ariff didakwa memandu sebuah lori secara merbahaya hingga menyebabkan kematian Muhammad Khairul Azwan Maula Hashim di Kilometer 92.8 Lebuhraya Utara Selatan (arah Selatan) pada pukul 2.40 petang, 7 Mac 2022.  Hakim Mahkamah Majistret 1, Nurul Ainna Ahmad membenarkan tertuduh diikat jamin sebanyak 9 ribu ringgit dengan seorang penjamin.  Manakala bagi pertuduhan kedua dihadapan Majistret Nadhirah Abdul Rahim, tertuduh pada tarikh, waktu dan tempat yang sama didakwa memandu secara merbahaya hingga menyebabkan kematian Mohamad Amirul Ismail.  Majistret Nadhirah membenarkan tertuduh diikat jamin sebanyak RM8,000 dengan seorang penjamin dan tertuduh perlu melaporkan diri di balai polis setiap bulan sehingga kes selesai dibicarakan.  Kedua-dua kes disiasat dibawah Seksyen 41 (1) Akta Pengangkutan Jalan 1987 yang membawa hukuman penjara tidak kurang lima tahun dan tidak lebih 10 tahun dan denda tidak kurang RM20,000 dan tidak lebih RM50,000 jika sabit kesalahan.  Mahkamah menetapkan tarikh 28 Mac depan untuk sebutan semula kes.  Kes dikendalikan Timbalan Pendakwaraya Negeri Kedah, Khairul Azreem Mamat dan Nur Hamizah Mat Shah.  Manakala Muhammad Ariff diwakili peguam, Siti Haslina Hasbullah.

(Keadaan selepas berlakunya kemalangan di bawah jejambat di Kilometer 92.8 Lebuhraya Utara Selatan (PLUS) dekat Sungai Petani, Kedah, Isnin lalu)

Dalam kejadian itu, dua penunggang motosikal maut, manakala tujuh yang lain cedera selepas dirempuh sebuah lori.  Ketika kejadian, kesemua penunggang motosikal sedang berteduh dibawah jejambat ekoran hujan lebat.  Bagaimanapun, secara tiba-tiba sebuah lori yang datang dari arah belakang dan bergerak di lorong kiri merempuh sembilan buah motosikal yang sedang berhenti di lorong kecemasan dibawah jejambat berkenaan.  Akibat rempuhan tersebut, dua penunggang lelaki berusia 28 tahun berasal dari Kampung Seberang Chegar, Anak Bukit dan lelaki berusia 31 tahun berasal dari Taman Seri Marina, Kuala Kedah, maut di tempat kejadian.  Manakala tujuh yang lain cedera di beberapa bahagian anggota badan.  Manakala pemandu dan kelindan lori tidak mengalami sebarang kecederaan.


Muhyiddin bukan lagi PM, mahkamah tolak rayuan Khairuddin

PUTRAJAYA, 9 Mac - Mahkamah Rayuan hari ini menolak rayuan Datuk Seri Khairuddin Abu Hassan berhubung permohonan semakan kehakiman yang mendakwa Peguam Negara Tan Sri Idrus Harun gagal menasihati Tan Sri Muhyiddin Yassin supaya meletak jawatan Perdana Menteri selepas kehilangan sokongan majoriti di Parlimen.

Panel tiga hakim terdiri daripada Datuk Hanipah Farikullah, Datuk Azizah Nawawi dan Datuk Darryl Goon Siew Chye membenarkan bantahan awal oleh Peguam Persekutuan Low Wen Zhen bahawa rayuan Khairuddin tidak lagi relevan kerana Muhyiddin bukan lagi Perdana Menteri.

Hanipah, yang menyampaikan keputusan sebulat suara mahkamah, berkata kes Khairuddin tertumpu pada dakwaan kegagalan di pihak Peguam Negara untuk menasihati Muhyiddin menurut Perkara 145 Perlembagaan Persekutuan untuk meletak jawatan.

Bagaimanapun, beliau berkata mahkamah tidak akan menangani isu yang telah menjadi tidak relevan.

Hakim itu berkata asas pengisytiharan yang dimohon Khairuddin tidak lagi wujud, sambil menambah bahawa antara pengisytiharan yang diminta oleh Khairuddin hanyalah mengulangi Perkara 145 (2) Perlembagaan Persekutuan dan tidak mendedahkan sebarang pandangan yang bertentangan dengan peruntukan itu (Perkara 145 (2)).

anipah memerintahkan Khairuddin membayar kos RM10,000 kepada Idrus.

Terdahulu, dalam prosiding hari ini yang dijalankan secara maya, Low mengemukakan bantahan awal dengan mengatakan bahawa perkara itu tidak lagi relevan dan mahkamah tidak sepatutnya mendengar rayuan Khairuddin itu.

Low berkata asas fakta semakan kehakiman Khairuddin tidak lagi wujud kerana Muhyiddin telah meletak jawatan sebagai Perdana Menteri pada 16 Ogos tahun lepas dan Datuk Ismail Sabri Yaacob dilantik sebagai Perdana Menteri baharu lima hari kemudian.

Peguam Mohamed Haniff Khatri Abdulla yang mewakili Khairuddin berhujah bahawa rayuan itu masih relevan dan perisytiharan yang diminta adalah berkaitan tugas Peguam Negara.

Khairuddin memfailkan permohonan dalam usaha mendapatkan kebenaran untuk memulakan semakan kehakiman pada Februari tahun lepas, memohon beberapa perintah pengisytiharan termasuk pengisytiharan bahawa tindakan Idrus mengiringi Muhyiddin menghadap Yang di-Pertuan Agong pada 11 Jan tahun lepas untuk mengisytiharkan Proklamasi Darurat adalah tidak sah kerana bekas perdana menteri itu tidak mendapat sokongan majoriti.

Beliau menamakan Idrus sebagai responden dalam semakan kehakiman itu.

Khairuddin juga memohon perintah mandamus untuk mengarahkan Idrus menasihati Muhyiddin supaya menghadap Yang di-Pertuan Agong bagi meletakkan jawatan sebagai Perdana Menteri dan anggota Kabinetnya.

Beliau mendakwa Ahli Parlimen Machang Datuk Ahmad Jazlan Yaakub dan Ahli Parlimen Padang Rengas Datuk Seri Nazri Aziz, kedua-duanya daripada UMNO,  telah menarik balik sokongan mereka kepada Muhyiddin masing-masing pada 9 dan 12 Jan tahun lepas, yang bermakna Muhyiddin tidak lagi mendapat sokongan majoriti di Parlimen.

Kegagalan Peguam Negara melaksanakan tugasnya, dakwa Khairuddin, adalah menyalahi undang-undang dan melanggar Perlembagaan Persekutuan.

Pada April tahun lepas, Mahkamah Tinggi menolak permohonan Khairuddin untuk mendapatkan kebenaran bagi memulakan semakan kehakiman atas alasan Khairuddin tidak mempunyai locus standi untuk semakan kehakiman terhadap Irdus. - BERNAMA


Penjual sate, kakitangan JPJ dipenjara, didenda palsu pendaftaran kenderaan

ALOR SETAR, 9 Mac - Seorang penjual sate dan seorang kakitangan Jabatan Pengangkutan Jalan (JPJ) cawangan Kulim hari ini masing-masing dijatuhi hukuman penjara 12 tahun dan didenda RM40,000 oleh Mahkamah Sesyen di sini selepas didapati bersalah memalsukan dokumen untuk mendaftarkan empat kenderaan pada Februari dan Jun 2016.Hakim Azman Abu Hassan menjatuhkan hukuman itu setelah mendapati pihak pembelaan gagal menimbulkan keraguan munasabah terhadap kes pendakwaan dengan pihak pendakwaan dapat membuktikan kes terhadap empat pertuduhan yang masing-masing dihadapi kedua-dua tertuduh.Mahkamah menjatuhkan hukuman penjara masing-masing tiga tahun terhadap Nurul Hanim Abu Bakar, 37, yang digantung tugas selepas dituduh di mahkamah pada Mac 2017 dan penjual sate Nik Hazrihairi Nik Kasim, 39, bagi setiap pertuduhan itu dan denda RM10,000 bagi setiap pertuduhan dan jika gagal membayar denda itu, boleh dipenjara lapan bulan.Bagaimanapun, mahkamah memerintahkan kedua-dua tertuduh menjalani hukuman penjara itu secara serentak mulai tarikh hukuman dijatuhkan hari ini.Mengikut pertuduhan pertama, peniaga sate itu dituduh memberi kepada seorang ejen kerajaan Malaysia iaitu Nurul Hanim yang bertugas sebagai Pembantu Tadbir Perkeranian/Operasi di Unit Hasil JPJ Cawangan Kulim ketika itu dengan niat memperdayakan prinsipal ejen itu, dokumen berkenaan dengannya yang prinsipal itu mempunyai kepentingan pada 16 Feb 2016 di JPJ cawangan sama.Nik Hazrihairi didakwa mempunyai sebab untuk mempercayai dokumen-dokumen itu adalah butiran palsu bagi mewujudkan pendaftaran kenderaan jenis Mitsubishi Grandis 2.4(A) dengan nombor pendaftaran KED751 ke dalam pangkalan data MySikap JPJ dengan status lucut hak Kastam.Tiga lagi pertuduhan berikutnya dia dituduh melakukan perbuatan sama terhadap kenderaan jenis Toyota Estima Aeras 2.4(A) nombor pendaftaran WC6102W, Toyota Wish 1.8L(A) nombor pendaftaran BNV3409 dan Toyota Previa 2.4L(A) nombor pendaftaran WD1384A masing-masing pada 1, 21 dan 30 Jun 2016 di JPJ cawangan sama.

Sementara itu Nurul Hanim juga menghadapi empat pertuduhan iaitu pada 16 Feb 2016 serta 1, 21 dan 30 Jun 2016 di JPJ cawangan itu.Nurul Hanim dituduh mempunyai sebab untuk mempercayai dokumen berkenaan mengandungi butiran palsu untuk mengelirukan prinsipalnya apabila dia mewujudkan pendaftaran kenderaan itu ke dalam pangkalan data MySikap JPJ dengan status lucut hak Kastam.Sehubungan itu, kedua-dua mereka didakwa mengikut Seksyen 18, Akta Suruhanjaya Pencegahan Rasuah Malaysia (SPRM) 2009 (Akta 694) yang boleh dihukum di bawah Seksyen 24(2) akta sama.Jika sabit kesalahan, mereka boleh dipenjara tidak melebihi tempoh 20 tahun dan didenda tidak kurang daripada lima kali ganda jumlah atau nilai suapan yang menjadi hal kesalahan itu sekiranya suapan itu dapat dinilai atau berbentuk wang, atau RM10,000, mengikut mana-mana lebih tinggi.Sementara menunggu proses rayuan ke Mahkamah Tinggi, mahkamah membenarkan hukuman penjara itu ditangguhkan dengan kedua-dua tertuduh masing-masing dibenar diikat jamin RM12,000 manakala denda RM40,000 itu perlu mereka bayar.Selain itu, mahkamah memberikan syarat tambahan iaitu kedua-dua mereka perlu melaporkan diri di balai polis berhampiran setiap 1 hari bulan, bermula April depan dan jika gagal berbuat demikian jaminan itu boleh dibatalkan oleh mahkamah.Pendakwaan kes itu dikendalikan Timbalan Pendakwa Raya SPRM Tan Sew Ping manakala Nik Hazrihairi diwakili Peguam R. Khirtigha dan Nurul Hanim diwakili Peguam CP Ang. - BERNAMA


33 warga asing tukang cuci dan tukang kebun ditahan di Universiti swasta ternama

(Warga asing tukang cuci dan tukang kebun ditahan pada 7 Mac lalu/FOTO JIM)

KUALA LUMPUR, 9 Mac - Seramai 33 warga asing yang bekerja sebagai tukang cuci dan tukang kebun ditahan atas pelbagai kesalahan termasuk tidak pernah memiliki pas kerja serta tiada dokumen pengenalan diri di sebuah universiti swasta ternama di Semenyih pada 7 Mac lalu.

Dalam serbuan pada pukul 11.00 pagi itu, Jabatan Imigresen Malaysia (JIM) telah memeriksa 40 warga asing yang berusia lingkungan 22 hingga 67 tahun terdiri daripada 27 warganegara Indonesia, empat individu warga Pakistan, seorang warga Bangladesh dan seorang lagi warganegara Nepal.

Ketua Pengarah Imigresen, Datuk Khairul Dzaimee Daud berkata, hasil pemantauan dan risikan mendapati kesemua warga asing ini bekerja dari pukul 7.00 pagi sehingga 4.30 pagi di dalam kawasan universiti berkenaan.

"Semasa serbuan dilakukan, warga asing yang bekerja sebagai tukang kebun cuba melarikan diri dengan memanjat bukit yang terletak di belakang bangunan asrama pelajar manakala tukang cuci cuba mengaburi mata pegawai penguatkuasa dengan membuka pakaian seragam mereka dan menggunakan pakaian biasa.

"Ada juga yang bersembunyi di dalam bilik kecil namun segala usaha warga asing ini berjaya dipatahkan dengan tindakan pantas anggota serbuan," katanya melalui kenyataan media di sini hari ini.

Khairul Dzaimee berkata, pekerja asing ini telah bekerja di universiti tersebut lebih kurang dua tahun dan tidak pernah memiliki pas kerja serta tiada dokumen pengenalan diri yang sah.

"Syarikat yang menggajikan warga asing ini dikatakan tidak pernah memohon Pas Lawatan Kerja Sementara (PLKS) bagi pekerjanya.

"Sebanyak tujuh saman saksi dikenakan ke atas pengurus dan penyelia di syarikat tersebut bagi mengesan majikan sebenar,” katanya.

Tambah beliau, antara kesalahan yang dikenalpasti ialah tiada dokumen pengenalan diri, tinggal lebih masa, langgar syarat pas dan lain-lain kesalahan yang melanggar Akta Imigresen.

"Kesemua tahanan akan ditempatkan di Depot Tahanan Imigresen Bukit Jalil, Kuala Lumpur untuk siasatan mengikut Akta Anti-Pemerdagangan Orang dan Anti-Penyeludupan Migran (ATIPSOM), Akta Imigresen 1959/63, Akta Pasport 1966 dan Peraturan-Peraturan Imigresen 1963,” katanya.


Penganggur terlepas hukuman gantung selepas pertuduhan dipinda

(Kompleks Mahkamah Tinggi Sesyen & Majistret Kuala Terengganu)

KUALA TERENGGANU, 8 Mac- Seorang penganggur terlepas hukuman gantung selepas pertuduhan dipinda di Mahkamah Tinggi Kuala Terengganu atas pertuduhan memiliki dadah jenis heroin seberat 18.86 gram tahun lalu.  Hakim Datuk Hassan Ghani mengenakan hukuman penjara 12 tahun dan 10 sebatan selepas tertuduh Mohamad Adam A. Rahaman, 32 tahun mengaku salah terhadap pertuduhan yang ditawar oleh pihak pendakwaan daripada kesalahan mengedar kepada memiliki dadah.  Keputusan dibuat selepas tertuduh mengaku salah mengikut pertuduhan bawah Seksyen 39A(1) Akta Dadah Berbahaya 1952.  Mengikut pertuduhan, tertuduh didakwa memiliki dadah jenis heroine seberat 18.86 gram di sebuah rumah di Kampung Pangkalan Arang Kuala Terengganu pada 25 Februari tahun lalu.

Tertuduh juga didakwa memiliki dadah jenis methapetamine seberat 25.2 gram di lokasi dan tarikh yang sama dan didakwa mengikut Seksyen 39A(1) ADB 1952. Untuk kesalahan itu, tertuduh dikenakan hukuman penjara tiga tahun serta tiga sebatan.  Mahkamah mengarahkan hukuman penjara berjalan serentak dari tarikh dia ditangkappada 25 Februari tahun lalu.  Pendakwaan dikendali Timbalan Pendakwaraya Amer Abu Bakar sementara tertuduh diwakili peguam Mohd Kamarulzaman Wahab.


Sogok Pegawai TNB, dua lelaki didenda RM75,000 dan penjara 14 hari

(Tertuduh diiringi Pegawai SPRM di Mahkamah hari ini)

SEREMBAN, 8 Mac- Dua lelaki didenda RM75,000 dan dikenakan hukuman penjara 14 hari oleh Mahkamah Sesyen di sini atas pertuduhan menyogok pegawai Tenaga Nasional Berhad (TNB) sebanyak RM15,000.Sogokan itu bagi melindungi aktiviti mencuri bekalan elektrik bertujuan menjalankan perlombongan Bitcoin di Negeri Sembilan.Hakim, Rushan Lutfi Mohamed mengenakan hukuman itu terhadap Goh How Keong, 50 tahun dan Gan Tze Lee, 49 tahun, yang mengaku bersalah selepas kertas pertuduhan dibacakan terhadapnya.Hakim turut memerintahkan hukuman penjara 12 bulan jika tertuduh gagal menjelaskan denda tersebut dan turut memerintahkan wang hasil aktiviti haram berjumlah RM83,380 dilucutkan hak.

Berdasarkan pertuduhan, tertuduh bersama-sama telah secara rasuah memberi suatu suapan wang tunai RM15,000.00 kepada seorang pegawai TNB sebagai dorongan untuk tidak mengambil tindakan penguatkuasaan ke atas pengusaha premis yang disyaki melakukan kesalahan bawah Akta Bekalan Elektrik 1990.Perbuatan tersebut dilakukan pada 5 November 2021 di tempat letak kereta Stadium Tuanku Abdul Rahman, Paroi di sini.Tertuduh didakwa mengikut Seksyen 16(b)(A) Akta SPRM 2009 dan boleh dihukum bawah Seksyen 24(1) akta yang sama dan dibaca bersama Seksyen 34 Kanun Keseksaan.


Kes pengubahan wang haram, Addy Kana dihadapkan ke mahkamah

SHAH ALAM, 8 Mac - Seorang ahli perniagaan, Zaidi Kanapiah atau lebih dikenali sebagai Datuk Addy Kana dihadapkan ke Mahkamah Sesyen Shah Alam hari ini.Ia berkaitan kes pengubahan wang haram yang disiasat Suruhanjaya Pencegahan Rasuah Malaysia (SPRM) dua tahun lalu.Hasil siasatan mendapati ahli perniagaan itu telah melakukan kesalahan bawah Seksyen 25(3) Akta Suruhanjaya Pencegahan Rasuah 2009 selepas gagal melaporkan transaksi yang dikaitkan dengan elemen rasuah.

(Datuk Addy Kana ketika hadir di Mahkamah Sesyen Shah Alam)

Jika sabit kesalahan boleh didenda tidak melebihi RM10 ribu atau dipenjara selama tempoh tidak melebihi dua tahun atau kedua-duanya sekali.Selain itu, SPRM juga dalam proses melucutkan akaun bank yang melibatkan ahli perniagaan itu serta harta-harta milik Addy Kana yang dianggarkan bernilai RM1 juta.


Tular video penunggang motosikal lastik lori, polis tahan seorang penganggur

(Lastik dan batu yang digunakan suspek ketika melastik sebuah lori di lampu isyarat Amanjaya arah Sungai Lalang, Sungai Petani)

SUNGAI PETANI, 8 Mac - Polis menahan seorang lelaki berusia 46 tahun, susulan tular video seorang penunggang motosikal melastik sebuah lori di lampu isyarat Amanjaya arah Sungai Lalang, di sini, malam tadi.Suspek ditahan di sebuah rumah di Sungai Lalang, Bedong.Dalam kejadian pada pukul 6.20 petang itu, suspek pada mulanya dilihat menunggang motosikal sambil memegang lastik di tangan kirinya.  Suspek yang juga seorang penganggur kemudian memberhentikan motosikalnya di lampu isyarat sebelum dia secara tiba-tiba melastik ke arah sebuah lori yang datang dari arah bertentangan. Perbuatan lelaki terbabit sempat dirakam seorang pemandu kenderaan sebelum memuat naik video kejadian itu di Facebook dan meminta orang ramai supaya sentiasa berwaspada. Bimbang kemungkinan berlaku perkara lebih buruk, pemandu kereta berkenaan kemudian membuat satu laporan polis berhubung kejadian itu.

(Video tular seorang penunggang motosikal melastik sebuah lori di lampu isyarat Amanjaya arah Sungai Lalang, Sungai Petani)

Ketua Polis Daerah Kuala Muda, Asisten Komisioner Adzli Abu Shah berkata, rentetan itu sepasukan polis berjaya mengesan dan menahan suspek di sebuah rumah di Sungai Lalang, Bedong pada pukul 11 malam tadi. "Hasil siasatan awal, suspek mengaku terbabit dalam kejadian tersebut dan polis turut merampas lastik serta batu yang ditemui dalam raga motosikalnya. Hasil ujian saringan air kencing mendapati suspek bukan sahaja positif dadah, malah turut mempunyai dua rekod lampau bersabit kesalahan dadah," kata beliau. Ketika soal siasat, suspek mendakwa dia mengalami halusinasi sehingga mendorongnya melakukan perbuatan terbabit.Suspek kini ditahan dan akan disiasat dibawah Seksyen 14 Akta Kesalahan Kesalahan Kecil 1955 dan Seksyen 15(1) Akta Dadah Berbahaya 1952.


Ahmad Zahid arah bekas Setiausaha Sulit keluarkan surat iringan lanjut kontrak UKSB

SHAH ALAM, 7 Mac - Mahkamah Tinggi hari ini diberitahu bahawa Datuk Seri Dr Ahmad Zahid Hamidi telah mengarahkan bekas Setiausaha Sulit Kanannya mengeluarkan surat iringan bagi melanjutkan tempoh pelaksanaan Sistem Visa Luar Negara (VLN) dan eVisa kepada Ultra Kirana Sdn Bhd (UKSB) selama enam tahun bermula 2019.

Datuk Muhd Khair Razman Mohamed Annuar yang kini merupakan Timbalan Ketua Setiausaha Operasi Kementerian Sumber Manusia berkata beliau telah diarahkan oleh bekas timbalan perdana menteri itu untuk mengeluarkan surat tersebut kepada Ketua Setiausaha (KSU) Kementerian Dalam Negeri (KDN) bertarikh 14 Feb 2017.

“Bersama-sama surat tersebut, saya kepilkan sepucuk surat UKSB kepada Datuk Seri Ahmad Zahid bertajuk Lanjutan Tempoh Pelaksanaan Sistem VLN dan Evisa Bagi Tempoh Enam Tahun bermula 31 Okt 2019 sehingga Tahun 2025 Adalah Sejajar Dan Seiring Dengan Pembangunan Dan Pelaksanaan Sistem Kawalan Imigresen Nasional (SKIN) bertarikh 8 Feb 2017,” katanya.

Saksi kesembilan itu berkata sedemikian ketika membacakan penyataan saksinya semasa pemeriksaan utama oleh Timbalan Pendakwa Raya Zander Lim Wai Keong.

Pada 22 Dis tahun lepas, saksi pendakwaan keenam, bekas Ketua Setiausaha Kementerian Dalam Negeri Tan Sri Alwi Ibrahim memberitahu mahkamah bahawa beliau tidak berpuas hati dengan keputusan Ahmad Zahid yang melanjutkan kontrak UKSB bagi pelaksanaan sistem VLN kerana terlalu awal sedangkan tempoh tamat kontrak itu masih panjang.

Muhd Khair, 56, berkata Ahmad Zahid juga mengarahkannya supaya mengeluarkan dua lagi surat iringan kepada KSU KDN, pada 16 Mei dan 16 Jun 2017.

Surat bertarikh 16 Mei adalah bagi permohonan melanjutkan tempoh pelaksanaan kontrak perkhidmatan One Stop Centre (OSC) Bagi Kemudahan Visa di China untuk tempoh enam tahun manakala surat bertarikh 16 Jun mengenai cadangan lanjutan tempoh pelaksanaan kontrak perkhidmatan itu selama tiga tahun bermula15 Mei 2018.

Sementara itu saksi kelapan, Datuk Abdul Halim Mohammad, 55, berkata beliau menandatangani surat iringan bertarikh 24 Okt 2016 yang dimajukan kepada KSU KDN (Alwi) berhubung permohonan kelulusan untuk melanjutkan kontrak VLN dan Evisa bagi tempoh enam tahun kepada UKSB.

“Surat iringan ini merupakan rutin yang diurus pejabat menteri bagi pengesahan bahawa surat telah sampai kepada pejabat menteri,” kata Abdul Halim iaitu bekas setiausaha politik kepada Ahmad Zahid.

Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB, untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, Ahmad Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.

Perbicaraan di hadapan Hakim Datuk Mohd Yazid Mustafa bersambung esok. - BERNAMA